text:
INNANSETURS – kunning til starvsfólk og studentar, september 2012
INNGANGUR
Eftir ein summarsteðg er INNANSETURS aftur við kunning til starvsfólk og studentar á Setrinum. Í seinastu kunning varð nevnt, at ætlandi skuldi nýtt kunningarskriv koma 14. hvønn dag og er hetta enn okkara ætlan. Men evstamark fyri tilfari til komandi tíðindabræv er sett mikudagin 3. oktober kl. 11, tvs nakað seinni. Tit kunnu rokna við einum nýggjum INNANSETURS í viku 40/41.
Aftur nú verður heitt á tykkum um at senda kunningartilfar, sum tit meta eigur at vera við í INNANSETURS. Hetta tilfar verður sent til annakm(at)setur.fo.
INNANSETURS er í fyrstu syftu send øllum starvsfólki á Setrinum, men ætlanin er, at lesandi eisini skulu melda seg til sum haldarar av kunningarskrivinum.
ÚTBÚGVING
Á Føroyamálsdeildini eru 28 nýggir studentar byrjaðir í ár. Tey flestu taka allar lærugreinarnar, meðan nøkur taka einstøk skeið. Frammanundan lesa 23 BA-studentar á Føroyamálsdeildini. Harumframt eru 8, sum lesa føroyskt sum hjánám, tí tey hava ella ætla at taka aðra høvuðsgrein. MA-studentarnir eru 15 í tali. Tað merkir, at vit í løtuni hava 71 innskrivaðar studentar lestrarárið 2012-2013.
Av tí at tey nýggju lesandi eru so nógv í tali, fer undirvísingin fram á Læraraskúlanaum, tí at Føroyamálsdeildin ikki hevur nóg stór høli, ið kunnu hýsa øllum.
--------------------
Lestrarárið á Námsvísindadeildini (Læraraskúlanum) byrjaði aftur mánadagin 20. august. 76 studentar byrjaðu í 1. flokki, 38 lærarar og 38 námsfrøðingar. Fyrsta vikan hjá teimum nýggju lesandi var innleiðsluvika. Á skránni var m.a. kunning um ymisk viðurskifti, sum eru viðkomandi fyri lesturin umframt setursskúli við Gjógv í tríggjar dagar.
Fríggjadagin 31. august vóru tey nýggju lesandi við í felags innleiðsludegnum fyri lesandi á Setrinum.
Í 2. árgangi byrjaði lesturin á hugvísinda- og náttúrubreytunum eisini 20. august, meðan lesandi í 3. sg 4. árgangi byrjaðu upp á linjulesturin.
--------------------
Á Náttúruvísindadeildini eru nýggj BSc-lesandi byrjað 20. august 2012. Á KT-verkfrøði byrjaðu 36 studentar og á Lívfrøði 11 studentar.
--------------------
Á Sjúkrarøktarfrøðiskúlanum byrjaðu 23 nýggj lesandi lestrarárið mánadagin 27. august 2012. Nýggj lesandi høvdu, eins og undanfarin ár, møguleika at byrja við forskeiði í lívevnafrøði og einum skeiði í fyrstuhjálp. Forskeiðini bæði vóru í viku 34. Tað er krav, at lesandi hava staðið fyrstuhjálparskeið, áðrenn tey fara í klinisk útbúgvingartíðarskeið fyrstu ferð.
Í vár var skeið í vísindaástøði og granskingarháttalagi, sum er partur av ískoytisútbúgvingini, boðið út. 78 umsóknir komu inn, og við støði í tí stóra áhuga, sum er hjá heilsustarvsfólki at uppstiga til bachelor, avgjørdi Sjúkrarøktarfrøðiskúlin at taka helvtina av umsøkjarunum inn í ár og hin helvtin fekk í boði at byrja komandi heyst.
--------------------
Lestrarárið á Søgu- og Samfelagsdeildini byrjaði aftur mánadagin 3. september. Gott 40 lesandi byrjaðu á 1. ári, ávikavist 17 á søgu og 25 í samfelagsvísindum. Dekanurin bjóðaði vælkomin við eini røðu um, hvussu tað var at lesa á einum universiteti. Síðani var felags morgunmatur, kunning um lestarviðurskiftini á deildini frá deildarleiðaranum, umframt frá lesandi á 3. árgangi. Harafturat var rundvísing á deildini.
Annar árgangur heldur fram við støðisútbúgving síni, meðan tey 3. árs lesandi nú byrja sínar spesialiseringar. Ávikavist 7 og 12 lesandi fara inn á tær útbúgvingarnar søga og stjórnmálafrøði. 12 lesandi byrjað á útbúgvingini í Sosialvísindum og Samfelagsplanlegging.
Hetta er fyrstu ferð nakrantíð, at tríggir árgangir eru í senn á deildini, sum nú hevur eini 110 fulltíðarlesandi, umframt eini 120 stakgreinalesandi, serliga innan lóg.
PRÓVTØKUR
Her er leinki til árskalendara fyri undirvísing og próvtøkur á Náttúruvísindadeildini
FYRISITING
Frágreiðingar frá leiðslufundunum fara frameftir at verða partur av INNANSETURS kunningini. Her eru tær 3 seinasta frágreiðingar fyri summari:
Leidslufundur 25 juli 2012
Leiðslufundur 23 august 2012
Leiðslufundur 28 august 2012
--------------------
Uppskot um "Guest Student's Guide" sent leiðsluni
2. juli sendu starvsfólk á NVD leiðsluni á Setrinum (Rektara, báðum dekanunum, fyrisitingarstjóranum og deildarleiðaranum á NVD) uppskot um "Guest Student's Guide". Hetta er ein vegleiðing um, hvussu útlendskir studentar skulu bera seg at, tá teir søkja inn á Setrið.
Tey seinastu árini er tað vorðið alt meira vanligt, at útlendingar spyrja seg fyri, um hvat teir kunna lesa á Setrinum, og hvussu teir bera seg at við á søkja inn á Setrið. Higartil hevur eingin niðurskrivað mannagongd verið hesum viðvíkjandi, og tað hevur verið latið upp í hendurnar á tí einstaka læraranum, sum varar av fakinum, at taka sær av málinum.
Við "Guest Student's Guide" fer í framtíðini av verða munandi lættari at avgreiða hesar fyrispurningarnar, og studentarnir fara at fáa eitt meira fullfíggjað svar upp á tað, teir spyrja um.
STARVSFÓLKA TÍÐINDI
Tvey nýggj starvsfólk eru komin á Føroyamálsdeildina í ár,
- Bergur D. Hansen er settur sum adjunktur í bókmentum
- Sissal Rasmussen sum ph.d-studentur, sum arbeiðir við evninum "Barnamál"
--------------------
Á Námsvísindadeildini (Læraraskúlanum) eru hesi nýggj starvsfólk:
- Sámal Matras Kristiansen, sum undirvísir í linjugreinini samfelagsfrøði fyri læraralesandi,
- Hildur Patursson, sum undirvísir í linjugreinini smábarnapedagogikkur fyri námsfrøðilesandi
- Gerda Holm Poulsen, sum undirvísir í linjugreinini týskt fyri læraralesandi
- Johannes Eysturdal, húsavørður, sum avloysir Einar Skála, sum er farin frá vegna aldur
--------------------
Á Søgu- og samfelagsdeildini er Sonja Jógvansdóttir byrjað sum ph.d. lesandi, og fer at skriva um fátækradømi í Føroyum. Sonja hevur privata fígging í 1 ár, hetta við Gesti Hovgaard sum vegleiðara.
Eisini er Heini í Skorini, ph.d. lesandi í Onglandi, knýttur at Setrinum.
--------------------
Tann 1. oktober 2012 kemur Uni E. Árting í starv á Náttúruvísindadeildini. Talan er um adjunktstarv í náttúruvísindum.
Á Náttúruvísindadeildini eru hesi ph.d. og MSc lesandi innskrivað í 2012:
- Heidi S. Hansen, MSc í lívfrøði, innskr. 9/2-2012 Les meira her
- Heini W. Rasmussen, ph.d. í aling á sjónum, innskr. 8/5-2012 Les meira her
- Ása Jacobsen, ph.d. í biotøkni, innskr. 22/6-2012 Les meira her
- Katrina Ottosen, ph.d. í havlívfrøði, innskr. pr. 6/7-2012, byrjað 20. august Les meira her
- Nordic Master Programme MARECLIM Les meira her, har 8 altjóða lesandi (5 heiltíð + 3 stakgreinalesandi) innskrivað til skeiðið: Vistskipanin í Norðureysturatlantshavi og Norðurhøvum við serligum denti á møguligum avleiðingum av veðurlagsbroytingum.
- Durita Dahl Djurhuuser byrjað á Náttúruvísindadeildini sum ph.d. lesandi. Verkætlanin er kallað "Bioactive peptides from marine secondary products".
GRANSKING
Á Søgu og samfelagsdeildini er talan um eina sera sera spennandi og avbjóðandi tíð, sum er fyri framman. Her eru tey 7,5 normeraðu størvini, umframt sínar sterkt øktu undirvísingarskyldur, eisini komin við í fleiri nýggjar granskingarverkætlanir. Seinast hava Gestur Hovgaard, Hans Andrias Sølvará, Erling Isholm og Rolf Guttesen (adj. lektari) frá Granskingarráð Føroya fingið játtað gott 900.000 krónur til felags tvørvísindaliga granskingarætlan um føroyska samfelagsmenning í 1800-talinum.
SKEIÐ
Í viku 39, frá 23 sept. til og við 28 sept., er Sjúkrarøkarfrøðiskúlin vertur fyri Nordisk intensivkursus Nordkvist Netværk. Tað eru 14 skúlar úr Norðurlondum, sum luttaka við 1 lærara og 2 lesandi hvør. Sum vertur kann Sjúkrarøktarfrøðiskúlin bjóða 4 lesandi við á hetta skeiðið. Evnið er “At liva eitt gott lív við diabetes”
Endamálið við skeiðinum er m.a. at:
- Styrkja førleikarnar hjá lesandi til fyribyrging og heilsuframa til borgarar/sjúklingar við diabetes innan framtíðarinnar heilsuverk
- At geva møguleika fyri samstarvi tvørturum landamørk í Norðurlondum
- At geva lærarunum møguleika fyri at gera granskingarbólkar við tí endamáli at menna vitan í mun til hetta økið.
Próvdómaraskeið verður í heyst fyri sjúkrarøktarfrøðingum við hægri útbúgving og kliniskum vegleiðarum. Hetta er triðju ferð, at Sjúkrarøktarfrøðiskúlin skipar fyri próvdómaraskeiði. Síðani 2006, tá ið seinast var skipað fyri próvdómaraskeiði hevur tað leingi verið ynski um, at Sjúkrarøktarfrøðiskúlin aftur skipaði fyri hesum skeiði. Eisini hesa ferð er Birthe Kamp Nielsen undirvísari. Birthe Kamp Nielsen er sjúkrarøktarfrøðingur og kandidatur í sjúkrarøktarfrøði, cand.cur., og forlagsritstjóri. Hon hevur drúgvar royndir við útbúgving, undirvísing og menning av sjúkrarøktarfakinum. Birthe Kamp Nielsen verður nógv brúkt sum próvdómari og hevur umframt Censorbogen ment og útgivið fleiri sjúkrarøktarfakligar bókmentir og bókmentir til aðrar heilsuútbúgvingar. Skeiðið verður 8. og 9. november.
TILTØK
Vísindavøkan
27. og 28. september 2012 skipar Granskingarráðið fyri Vísindavøku á fimta sinni. Hetta verður størsta Vísindavøkan higartil, sum í ár verður fyriskipað í Öström og har á leið. Tiltakið er sum vant partur av evropiska tiltakinum Researchers' Night og í ár við fíggjarligum stuðuli frá ES.
Ein filmskapping er útskrivað har freistin at lata inn var 20. september. Eisini hava fólk møguleika at geva boð uppá, hvør dugir serliga væl at miðla gransking til almenningin. Freistin her var 10. september. Báðir vinnararnir verða kosnir á kvøldsetuni á Vísindavøkuni.
Fróðskaparsetur Førroya saman við øðrum Granskingarstovnum fyrireika sínar básar, har vit fara at vísa fram og fortelja um okkara gransking. Á fundi í PR-bólkinum 10. september er kunnað nærri um básin og tilfar, sum skal gerast klárt.
Avtalur eru gjørdar við 23 granskarar, sum skulu hava framløgur. Vísindafólk av Setrinum verða hesi.
- Bárður Niclasen, ph.d., adjunktur á Náttúruvísindadeildini á Fróðskaparsetrinum:
“Havið á teldu - hvat teldur læra okkum um aldu og streym við Føroyar”
- Hjalmar P. Petersen, dr.phil., lektari á Føroyamálsdeildini á Fróðskaparsetrinum:
“At granska í føroyskum”
- May-Britt Skoradal Jacobsen, granskari á Sjúkrarøktarfrøðiskúlanum á Fróðskaparsetrinum:
“Er vandi fyri at 9. floks-næmingar fáa typu 2 diabetes?”
- Kristin Magnussen, ph.d.lesandi á Føroyamálsdeildini á Fróðskaparsetrinum:
"Gøtunøvn - uppkalling ella orientering?"
- Gunnar Restorff, ph.d., lektari á Náttúruvísindadeildini á Fróðskaparsetrinum:
“Støddfrøðingur í Føroyum - ein letingi millum arbeiðsmenn”
Vísindavøkublaðið verður borið í hvørt hús19. september.
Skráin fyri Vísindavøku sæst her
Brúk eri fyri einum hjálparfólki til Vísindavøkuna 2012, sí lýsing eftir fólki her
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt til at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum.Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 3. oktober kl 11.
Ritstjóri av INNANSETURS
Anna Katrin Matras


c: text/html

text:
Nýggj handbók til útlendskar granskarar
Granskingarráðið hevur givið út nýggja handbók til útlendskar granskarar, ið umhugsa at flyta til Føroya at granska ella longu eru komnir til landið.
Í handbókini er kunning um millum annað arbeiðsloyvi, familjuviðurskifti, bústað, málskeið, skatt og føroyska mentan og samfelagsviðurskifti og føroyska granskingarlandslagið.
Handbókin, ið er á enskum, varð fyrstu ferð givin út í 2014 og er nú dagførd og sett upp av nýggjum.
Nýggja útgávan av A Foreign Researcher´s Guide to the Faroe Islands kann takast niður á føroyska EURAXESS portalinum.

robotstxt: allowed

filter: keep


text:
Í 2016 lat Burn fitness upp í gamla handilskjarnanum í Havn. Handan venjingarmiðstøðina stendur Jákup Suni Berg, sum er eitt kent navn, hjá teimum sum fylgja við í venjing og styrkilyfting. Jákup Suni hevur áður verið føroya sterkasti maður og hevur eisini skipa fyri venjingarskeiðum kring landið.
Eins so seinast, so fari eg at hyggja at og meta um ymisku tingini tey hava at bjóða uppá í Burn og hvussu umstøðurnar eru at venja, har serligur dentur er lagdur á møguleikar hjá einum lesandi.
Upplatingartíðir:
Lesandi hava ofta ógvuliga nógv um at vera. Royndir, heimaarbeiði, arbeiði, vinir, familju, býtúrar og timburmenn aftaná, og so má man jú eisini hava tíð til at síggja nýggjasta partin av hasari seriuni, sum man hevur fylgt við í. Har eru nokk av orsøkum til at ikki keða seg. Tí er tað sera týdningarmikið at ein venjingarmiðstøð til ung og lesandi hevur “leingi” opið, til at fáa alt at ganga upp.
Burn er opið mánadag til hósdag frá klokkan 06:00 til 22:00. Fríggjadag hava tey opið frá 06:00 til 20:00, og í vikuskiftinum frá 09:00 til 20:00. Burn kaffein hjá teimum hevur opið klokkan 10:00 til 1 tíma áðrenn afturlatingartíð, tó sunnudag til klokkan 15:00.
Enn einaferð eru upplatingartíðirnar eitt sindur ov stuttar í vikuskiftinum, eftir mínari meting. Tá man hevur so mikið nógv annað at fáast við eisini, so hevði tað verið deiligt, um til bar at fara at venja eitt sindur seinni í vikuskiftinum.
Vektir og maskinur:
Burn hevur nógvar nýmótans maskinur, rennibond og annað tílíkt. Úrvalið er fjølbroytt og sera gott. Til ber enntá at hyggja eftir hasari seriuni tú hevur fylgt við í, ímeðan tú rennir, so um tær tørvar okkurt annað at hugsa um, tá møðin kemur, so er tað ein góður møguleiki. Tey hava eisini fleiri vektir til tey, sum dáma best at halda seg vekk frá maskinunum, og heldur vilja vera eitt sindur meira “siðbundin” og halda seg til bonkpress og tílíkar venjingar.
Mær dámar sera væl úrvalið hjá Burn. Tað er kann tykjast sum eitt sindur ov nógv av tí góða, at man kann hyggja eftir seriu, ímeðan ein venur, men tað er faktiskt slett ikki so galið. Tey hava eisini nógvar ymiskar snildar vektstongir, til tey sum hava vant longri, og tørva okkurt nýtt, fyri at fáa eina avbjóðing.
Hølini:
Hølini eru rættiliga flott innrættaði og síggja ógvuliga “moderna” út. Venjingarmiðstøðin er á trimum hæddum, og tað kann tykjast eitt sindur løgið. Men so skaðar tað ikki at tá ein venur á ovastu hædd ella stendur á einum rennibandi, so kann man hyggja út ígjøgnum vindeyga og síggja niður á ta vøkru Havnina. Hetta dámar mær heilt væl. Tó haldi eg at tað tykist eitt sindur trongt, og serliga tá har eru so mikið nógv fólk sum venja í Burn, so er skjótt at tú følir at har manglar pláss. Har er ikki so høgt til loftið, sum tað er aðrastaðnis, og hetta hjálpir ikki.
Les eisini: Ummæli - Vælvera fitness
Kostnaður:
Í Burn er bíligasta haldi tú fært morgunhaldið. Hetta kostar 249 kr um mánaðin og er ein heilt sømilugur prísur. Tó kanst tú bert venja frá klokkan 06:00 til 14:00 við hesum haldinum. Til ber at keypa hald til allan dagin, tey kosta tey 100 kr meir. Eisini hava tey “pluss” haldini, har tað inniber at tú fært atgongd til gosbað, hitarúm og ymiskt annað.
Tey hava tilboð til lesandi, soleðis at tað kann kosta so lítið sum 199 kr um mánaðin. Hetta er eitt rættiliga gott tilboð, samanborið við hvat tað kostar at venja aðrastaðnis. Tá ein stríðist við peningi undir lesnaði, tí studningurin ikki altíð røkkur so langt og ikki øll hava tíð at arbeiða tað heilt stóra, so er hetta ein góð hjálp, um ein ynskir at venja.
Serlig ting:
Tá tú ert troyttur eftir eina harða venjing, so er tað orduliga deiligt at kunna seta seg í eitt gosbað ella hitarúm at slappa av. Ella um tú hevur ein dag at slappa av í, so kann tað eisini vera deiligt at fara í teirra sokallaða "spa". Sum heild dámar mær bara væl gosbað og hitarúm, og haldi tað vera eitt feitt hugskot, at bjóða tað til limir.
Har eru ofta nógv fólk, um tú ert og venur eftir skúlatíð ella arbeiðstíð. Summi eru eitt sindur smæðin, víðvíkjandi teirra venjing, og dáma ikki so væl hetta. Men har eru eisini tey, ið eru heldur meira ósmæðin, og hjá teimum kann tað vera motiverandi at síggja onnur, ið eisini stríðast fyri at fáa/viðlíkahalda ein sunnan kropp.
Heildarmeting:
Mær dámar sera væl Burn fitness. Góðar og nýmótans maskinur, og vektir í einum breiðum úrvalið. Har er eitt vakurt útsýni. Tú fært nakað eyka, sum tú ikki fært nakra aðra staðnis í venjingarmiðstøðunum í Tórshavn. Tey hava ógvuliga góð tilboð til lesandi og hetta er avgjørt eitt stórt pluss.
Hølini liggja mitt í miðbýnum, og hetta kann vera bæði hent og eitt sindur trupult. Hjá lesandi, ið ikki hava ein bil, so eru ikki nógv støð, ið hava eins gott buss samband sum Burn hevur. Tó kann tað vera nokkso keðiligt, um tú ert ein av teimum, sum koyrur bil, tí tað er ofta ógjørligt at finna parkeringspláss í miðbýnum.
Tó er nakað, sum eg veit at ikki eri einsamallur í at halda, sum er eitt sindur minnið gott. Av tí at Burn er so mikið væl umtókt, so eru ofta nógv fólk har, og tá kunnu hølini tykjast eitt sindur smá og tronglig.
At enda út frá hesum metingum, fari eg at geva Burn Fitness, 5 út av 6 R’um.


text:
Stelkur (lat. Tringa totanus L; da. Rødben) er væl kroppstørri enn tjaldursgrælingur. Best kennist hann av teimum avbara longu, vakurt reyðu beinunum. Omaná er hann grásprøklutur við dimmum veingjafjøðrum, í neðra hvítur við svørtum prikkum. Nevið er reytt út frá rótini, dimt har frammi. Ungfuglurin er dimmgráur omaná.
Í Føroyum er hann heldur sjaldsamur fuglur nú á døgum, og sera sjaldan eigur hann. Helst tíðliga á sumri hendir tað seg at síggja hann við sínum leikandi lætta gongulagi tita um við sjóvarstrondina ella niðarlaga í bønum og haganum. Tá er hann á veg til Íslands, har hann eigur í meingi við vøtn og áir, sum hann veður út í, so langt sum tey longu beinini grynna. Kemur ravnur ella bakur nær, fylkjast stelkarnir saman og rúka á fíggindan til at reka hann burtur. Tá ið bøgan fer av reiðrinum, breiðir hon stundum mosa yvir eggini. Um heystið síggja vit teir aftur við ungunum, og tað hendir, at onkur steðgar allan veturin; tá eru teir meira dimmgráir omaná.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Árni Gregersen, ting.fo 24.01.2017 (14:13)
Unnur vald til tingformann
Hon er væl kend í Føroyum, Unnur Brá Konráðsadóttir úr íslendska Sjálvstæðisflokkinum.
Fyrr í dag var hon við 54 atkvøðum fyri og fimm sum ikki atkvøddu. Hon er saman v ið Ásgeiri Ásgeirsson, sum var valdur tingformaður í 1930, yngsti formaður tingsins. Tey vóru bæði 36 ár tá ið tey vóru vald til hetta tignarstarv.
Føroyingar kenna serliga væl Unnur Brá Konráðsdóttir frá arbeiðnum í Útnorðurráðnum, har hon bæði hevur verið forseti og limur í formansskapinum í fleiri ár.Hon var forseti har frá 2013 til 2016. Hon hevur sitið í Altinginum síðani 2009.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í góðum samstarvi við veitarar og trúfastar biografgangarar hevur tað hepnast Filmsfelagnum at seta nýggjan arthaus film, filmklubbafilm, á skránna.
Í gjárkvøldið var tað hin danski Vinterbrødre, sum íslendski Hlynur Pálmason (f.1984) gjørdi við 16 mm kamera í kálknáminum í Faxe á Sælandi. Sunnukvøldið vann hann ikki færri 9 enn Robertvirðislønir. Inngangurin hjá Ole Wich, har hann fór aftur til 1962, tá Filmsfelagið byrjaði í somu hølum, varð serliga hugvekjandi. Hann førdi okkum inn í arbeiðandi mannfólkaumhvøri sum undirsjóvartunnilin inn í Eysturoynna og lokala drykkin Fretrikk. Hetta vóru lyklaupplýsingar at skilja ráa, men hvíttaða poetiska umhvørvið í Vinterbrødre.
Næsti filmur á skráni í Filmsfelagnum er Thelma, ið er um eina unga gentu, sum vekstur upp í strongum religiøsum nútíðarumhvørvi í Noregi. Tá hon flytir til Oslo at lesa, varnast hon, at seksuelli hugurin stendur til sama kynið. Hon roynir at skúgva sannkenningina til viks, men uppdagar, at hon hevur yvirnatúrligar kreftir og serstakliga sterkar eginleikar. Hetta myndar filmsmálið hjá Joachim Trier (f.1974), sum í fjør vann filmsvirðislønina hjá Norðurlandaráðnum. Gongur tú sjáldan í biograf, so eigur tú at síggja henda filmin. Í innihaldi og filmsmáli er hann hin sterkasti, sum fer at standa tær í boði at síggja í einum føroyskum biografi í ár. Sýningin er samskipað við Faroe Islands International Minority Film Festival, sum verður aftur í heyst.
Suni Poulsen, leiðandi sálarfrøðingur á Psykiatriska Deplinum, fer at innleiða sýningina við filminum Thelma mikukvøldið 21. februar kl 20. Sýningin er almenn, eins og allar aðrar sýningar í Filmsfelagnum.
Og so er bara eftir at siga, at sum sæst niðanfyri, fær Thelma bestu ummæli allastaðni, har hann verður vístur, tað verið seg í Noregi, Toronto ella Danmark.


text:
Internet
Internet merkir millumnet og er eitt net, sum bindur saman teldur um allan heim. Netið verður brúkt til ymsar tænastur, har tær mest kendu eru World Wide Web, teldupostur og IP-telefoni. 2. oktober 2009 fylti internetið 40 ár. Tað byrjaði alt við einari hernaðarroynd á UCLA í 1969, har tvær teldur vórðu settar saman, og meiningarleyst data varð sent millum tær. Internetið varð útviklað til hernaðarligt brúk. Undir kalda krígnum var ein vandi fyri atombumbuálopi. Um ein atombumba varð brostin á eitt sentralt stað í hernaðarrøðini, var alt samskifti kryplað. Ætlanin við internetinum var tí at skapa eitt netverk, har einki var sentralt. Alt skuldi vera bundið saman við alt, soleiðis at um eitt stað varð tikið burtur, t.d. av einari atombumbu, var enn gjørligt at samskifta millum tey yvirlivandi.


text:
Oda Strøm
17.05.2018 - 10:27
Tíðindi > Mentan > Barna- og ungdómsmentan
3. árs handilsskúlanæmingarnir hava skulkidag í dag.
Jn.fo sigur, at næmingarnir byrjaðu í Sandavági seint í gjárkvøldið og fóru um 7 tíðina í morgun til Havnar við bussi.
Tað hevur tó ikki verið nakað serligt hóvasták av handilsskúlanæmingunum. Vakthavandi á løgreglustøðini sigur, at tvey fólk ringdu inn beint áðrenn kl 08:00 í morgun um, at næmingar forðaðu fyri ferðsluni á Marknagilsvegnum í Havn.
Løgreglan var á staðnum eitt sindur yvir kl 08:00, og tá gingu tríggir handilsskúlanæmingar á miðteignum á vegnum, men eingin forðaði ferðsluni tá.
Sí myndir frá í gjár: Ruðuleikin í Hoydølum


text:
- Publiceret den 16 Juli 2012
- Víst: 2824
Revatangi stingur seg út undan Hjøllunum - eitt sindur vestan fyri Funníngsmúla. Stendur tú úti á Nasa, so sært tú væl Revatanga. Upprunin til navnið er ivasamur, men neyvan hevur tað nakað við revar at gera. Ein heimildarmaður, ið nú liggur eysturi á Bø, hevði á orði, at tá ið tú sært Revatanga frá báti - úr einum ávísum vinkli - so líkist hann ravunum á kalva. Rætt er, sum heimildarmaðurin segði. Út frá hesum er tað ikki óhugsandi, at navnið kann hava verið Ravatangi. e-ljóðið og a-ljóðið liggja so nær saman, so tað hevði ikki verið nakað løgið við tí.
Forfedrar okkara hava á summum økjum verið nakrir løgnir stavnar. Hóast Revatangi liggur skamt frá bygdini, so hevur eingin av teimum, ið eg havi spurt, verið har. Grundin er tann - og tað siga allir - at har var einki at fara til. Rætt hava teir, tí allar ferðir vórðu gjørdar við fáningi fyri eyga. Teir funnu ikki uppá at fara upp á land til stuttleika. Komi at hugsa um, tá ið eg fortaldi 100 ára gamla pápa mínum, at nú høvdu Eysturoyingarnir hjá Oliveri verið á toppinum á Búgvanum. Spontant kom tað frá honum: "Hvussu nógv fingu teir?"
Fyri einum tveimum, trimum árum síðani var eg so heppin at sleppa nakrar túrar saman við Hansi á Skipinum við báti hansara, ið kallast "Sanna". Tá vóru vit uppi á landi allastaðni vestanfyri og eisini heimanfyri. Ógloymandi túrar, men tann sjónskasta myndin, ið kemur fram, er uttan samanlíkning Revatangi. Hetta er eitt sjáldsamt øki, sum eisini er rættuliga stórt. Her eru nógvar kullur og nógvir smáir og størri hyljar. Tann størsti hylurin er sera flottur og trillrundur - heilar 6 metrar í tvørmát og 7 metrar djúpur.
Tað er ikki so lætt at koma upp á tangan á teirri ytru síðuni, tí her runar altíð, og so er tað so hált og illgongt á helluni. Ólíka kyrrari er tann innara síðan - her er blikaslætt í góðum veðri, men tað var eitt sindur ringt at koma upp, tí har er eitt sindur høgt, og lítið og einki var at styðja seg við. Í eini tvey ár hevur Hans á Skipinum tosað um at bøta um atkomuna, so at lætt er at koma uppá.
Fyri nøkrum døgum síðani lænti hann "Fliðuna" frá Øssuri á Bø og Hera Uppi í Geil, og tað var leyst og liðugt, áðrenn hálvtalað var orð. Manningin var Hans og Símun hjá Sigurdi, meðan eg var eitt slags klæðseksdrongur hjá teimum. Hans hevði evnað sær tríggjar eygaboltar og nakrar rustfríar kongar. Fyrst boraðu teir eygaboltarnar og síðani kongarnar, meðan eg var á landi og gekk teimum til handa. Hetta gekk mikið væl, og nú er sera lætt at koma upp á tangan - og eisini at binda bátin. Eftir hjá okkum trimum var bara at njóta tann frálíka drekkamunnin við "flekku", ið Hans setti fyri okkum báðar.
Her er nú so væl atkomuligt, at tað ber saktans til at gera sær familjutúrar við drekkamunni higar, meðan børnini sleppa at spæla sær rundan um teir vøkrur hyljarnar. So - hevur tú t.d. eitt fýramannafar at flóta undir tær, so er lagamanni at gera ein avstingara, um veður er til tess. Vist er tað, at ikki gerst tú svikin av túrinum.
Fleiri myndir: - myndasavnið - Tann vakri Revatangi.


text:
Søkt verður eftir tveimum námsfrøðingum til ungdómshúsið/frítíðarskúlan at starvast í skiftandi vaktum.
Tørvur er á ein námsfrøðing 25 tímar um vikuna, tíðaravmarkað fram til 16. desember 2016.
Og ein námsfrøðing 25 tímar um vikuna í fast starv.
Harumframt er eitt starv sum køksfólk í Eikilund 20 tímar um vikuna leyst at søkja.
Søkt verður somuleiðis eftir føstum avloysara til Dagstovnin Eikilund, at traðka til tá tørvur er á tí.
Vit vænta at umsøkjarin kanst arbeiða sjálvstøðugt, er ja-lig/ur, dugir at samstarva, tekur ábyrgd og dugir at seta sær mál.
Vit bjóða eitt spennandi starv, ið eru í støðugari menning, har starvsfólkið kanst verða við at mynda og seta sín dám á stovnin.
Setanarviðurskifti
Størvini verður sett skjótast tilber.
Løn sambært sáttmála millum Føroya Pedagogfelag og Kommunala Arbeiðsgevarafelag Føroya.
Um eingin námsfrøðingur søkir verður hjálparfólk sett fyribils.
Skrivlig umsókn skal verða Vágs kommunu í hendi í seinasta lagi mánadagin 12. september 2016 kl. 12.00
Vágs kommuna
Vágsvegur 30
FO-900 Vágur
ella á vagur@vagur.fo
Meira fast at vita um størvini við at venda sær til Annu Mariu E. Jacobsen, leiðara, telefon 239343 ella eikilund@vagur.fo


text:
Tó, at nógv heiðraði rithøvundurin, Asli Erdogan, av álvara hevur merkt avleiðingarnar av at finnast stjórnini í heimlandi sínum, Turkalandi, heldur hon fram við atfinningunum.
Av kendastu verkunum hjá Asli Erdogan er bókin ´Burning Building´, sum hon skrivaði í turkiska fongsulskliva sínum. Bókin snýr seg um fólk, ið eru fangaði í einum húsum, ið standa í ljósum loga.
- Húsfólkið er í eini transustøðu. Tey vita ikki, um eldurin krógvar seg uppi yvir teimum, undir teimum ella handan hurðina. Tey vænta, at onkur ringir eftir sløkkiliðnum, so tey verða bjargað frá eldloganum, endurgevur Asli Erdogan fyri DR.
Men søgan endar eftir øllum at døma ikki lukkuligt, tí roykurin longu hevur eitrað fólkini. Roykurin drepur tey, ikki eldslogarnar.
- Logandi húsið er mín myndbering av Turkalandi í dag. Menniskjalív verða eitrað av politisku skipanini. Man er ógvuliga bangin og torir nærum ikki at teska í svøvni, heldur Erdogan fram.
Sjálv hevur Asli Erdogan mist heim sítt í óavmarkaða tíð orsakað av politisku viðurskiftunum í heimlandinum.
Rithøvundurin var ein av meira enn 100.000 borgarum, ið varð handtikin og fongslað í kjalarvørrinum av tí miseydnaðu kvettroyndini mótvegis Erdogan forseta í 2016. Asli Erdogan hevur einki tilknýti til forsetan, hóast tey hava sama eftirnavn.
Meira kann lesast um støðuna hjá Asli Erdogan HER


text:
Lítil og smartur baðirúmsmøbil. Í møbilpakkanum er vask, skáp, spegl, ljós og ein Damixa Space vaskkrani.
Fyrr 3.570,-
Nú 3.048,-
Baðikar við brúsuveggi, umframt síðu- og endaplátu.
Fyrr: 15.575,- krónur
Nú: 9.998,- krónur
Beint nú hava vit eitt tilboð, um ein keypir 5 stk termostatar
Fyrr: 2.250,- krónur
Nú: 1.800,- krónur
Fá góðan avsláttur av øllum Alaska baðirúmstilhoyri. Hendan serian gongur út og kemur ikki aftur á goymslu.
Avmarkað nøgd!
-25%
Vit hava alt tað, sum krevst til eina hitaskipan. Ketlar og hitapumpur. Eisini hava vit alt tilfar, rør og fittings, gólvhitaskipanir, sirkulatiónspumpur, radiatorar og termostatar.
Vit hava breitt úrval av alskyns ventilatiónskipanum. Vit selja m.a. Nilan, IKM, Genvex og Danfoss luftskiftisskipanir. Hartil hava vit eisini alt tilfar, ið skal til.
Vit hava breitt úrval av baðirúmsmøblum, vegghongd wc og brúsuveggir. Umframt hetta hava vit hópin av handklæðisturkarum, gos- og baðikør og baðirúms- og køkskranar.
Til arbeiðstakarar bjóða vit alt innan kloakk og vatnleiðing. Hetta umfatar eisini brunnar av ymiskum slag, kloakkrør, reinsiverk til sethús, brunngóðs og kantarsteinar.
Brennur tú fyri einum reinum umhvørvi, so hava vit orkuloysnirnar. Við einari hitapumpu ber til at sleppa undan oljuni. Eisini hava vit aðrar loysnir, ið kunnu minka um orkunýtsluna.
Vit hava breitt úrval av útgerð innan veiðu- og fiskireiðskap. Vit hava byrsur og patrónir og tilhoyrandi útgerð. Eisini hava vit sleingitráður, neilon og pilkar, lakaíløt og vakumpakkimaskinur.
Nýggjur lastbilur
23-03-2018
P/F Svend Krosstein hevur júst fingið sær ein nýggjan lastbil. Lastbilurin er av merkinum Volvo.
BÍLIGARI STREYM TIL HITAPUMPUR
08-03-2018
Løgtingið skal skjótt viðgera eitt uppskot um at veita avsláttur í el-prísinum fyri tey, ið hava hitapumpu.
Hús og heim
01-02-2018
Á heimasíðuni Hús og heim kanst tú fáa íblástur og vegleiðing til títt heim.


text:
Gangnam jól – Leikhúsjól 2014
Sjónleikarhúsið Niels Finsensgøta 34 Tórshavn FO2030-01-01T00:00:00 2000-01-01
Samandráttur
Leikurin snýr seg um eina heilt vanliga familju, sum heldur eini heilt vanlig jól. Ella eru tey nú so heilt vanlig? Og halda tey nú eini heilt vanlig jól? Og ber tað yvirhøvur til at halda jól gangnam-style?
Atgongumerki
Lýsing
Lýsing…
Nú stundar av álvara til jóla, og aftur í ár fer Havnar Sjónleikarfelag á pall við einum jólaleiki. Í 2012 varð farið á pall við nýskrivaða jólaleikinum Gangnam jól eftir Hjálmar Dam. Leikurin var ein stór succes – hjá bæði børnum og vaksnum – og í ár hevur Havnar Sjónleikarfelag avgjørt at taka táttin upp aftur, eftir óteljandi áheitannir.
Hvussu halda vit tey bestu jólini? Skulu jólini vera fullkomin? Og hvussu eru tey fullkomnu jólini? Eru jólini vorðin so handilslig, at vit vaksnu í veruleikanum eru verri enn børnini? Vit kenna helst øll til, at jólamánaðurin er stuttur, tiltøkini eru mong og alt skal náast. Og av ymsum orsøkum er skjótt at gloyma, at jólini í veruleikanum ikki snúgva seg um gávur, men um nærleika og hugna.
Leikararnir eru Hanna Flóvinsdóttir, Jákup Wardum, Hjálmar Dam, Birgir Djurhuus, Rói Næs, Tanja Kruse Dam og Tróndur Karlsson Mouritsen og lítla Hildur. Hjálmar Dam leikstjórnar øllum hurlivasanum, men sum vant eru hópin av øðrum fólkum, sum hjálpa til, umframt at leikurin verður stuðlaður av Mentanargrunni Landsins, Tórshavnar Býráði, Tryggingarfelagnum Føroyum og MáF.
Leikurin er um eina heilt vanliga familju, sum heldur eini heilt vanlig jól. Ella er familjan nú so heilt vanlig, og halda tey nú eini heilt vanlig jól? Og ber tað yvirhøvur til at halda jól gangnam-style?
Komið oman í Sjónleikarhúsið og fái sjón fyri søgn!
- Hugskot, leikstjórn og pallur: Hjálmar Dam
- Ljós og ljóð: Sámal Clothier og Simun Pauli Hansen
- Búnar: Leikarar og Anna Sofía Egilstrøð
- Pallsmíð: Hjálmar, Birgir, Poul Dávur og aðrir
- Mamman: Hanna Flóvinsdóttir
- Pápin: Jákup Wardum
- Abbin: Hjálmar Dam
- Vætturin: Birgir Djurhuus
- Jólamaðurin: Rói Næs
- Gentan: Tanja Kruse Dam
- Drongurin: Tróndur Karlson Mouritsen
- Diddan: Hildur H Dam
- Mánadagin 8. desembur: 18.00
- Týsdagin 9. desembur: 18.00
- Mikudagin 10. desembur: 18.00
- Hósdagin 11 . desembur: 18.00
- Fríggjadagin 12. desembur: 18.00
- Sunnudagin 14. desembur: 16.00
- Mánadagin 15. desembur: 18.00
- Týsdagin 16. desembur: 18.00
- Mikudagin 17. Desember kl. 18.00
- Seinasta sýning:
- Hósdagin 18. Desember kl. 18.00
Atgongumerkir fáast í VisitTórshavn og við dyrnar 1 tíma undan sýning. Kostnaður kr. 50,- fyri øll.


text:
Jan 13, 2018
Simon Winchester: Professoren og galningen (1998)
Bókin eitur á enskum The Professor and the Madman.
Góðir vinir bóru mær hana út á Landssjúkrahúsið, nú ið eg dvaldist har nakrar dagar. Ikki ein bók eg havi hoyrt um, og helst ikki ein , eg hevði lisið, um hon ikki varð borin mær.
Í 1928 varð kunngjørt á forsíðuni á New York Times, at nú var tann enska orðabókin hjá Oxford komin út, Oxford English Dictionary ella OED. Hetta stóra verk hevði verið 70 ár leiðini. Í hesum megnarverki vóru øll orð í enskum máli. Ein slík orðabókarætlan hevði ikki verið fyrr! Eisini í Frankaríki og Italia arbeiddu tey við orðabókum,men als ongum sum kundi samanberast við hesa.
“Professoren og galningen” er ein bók um,hvussu orðabókin verður til, frá hugskoti til veruleika. Hon er samstundis um tveir menn, sum vóru høvuðsmotorar í hesum arbeiði: ein fátækan, flogklókan bygdardrong úr Skotlandi James Murray (1837-1915), og ein ríkan væl útbúnan hernaðarligan lækna úr USA, William Minor. Hesir báðir elskaðu orð, og tað var tað, sum bant teir saman. Annars høvdu teir heilt og púrasta ólík lív.
Tað verður greitt frá orðasavninggini, sum teir fingu almenningin at hjálpa sær við. Endamálið var jú at savna “øll orð”, men størsta arbeiðið var at savna øll sitatini, sum skuldu við. Hvørt orð skuldi lýsast í sínum rætta umhvørvi, also í einum setningi. Og ikki bara í einum setningi frá eini bók kanska frá 1880, nei við nógvum sitatum frá fyrsta dømi og allan vegin upp. Alt hetta varð gjørt við seðlum, sum kundu leggjast alfabetiskt. Á myndini sæst dr. Murray í sínum arbeiðsrúmi við milliónum av seðlum.
Eg má hugsa um okkara orðabókarhøvundar, Christn Matras, JHWP og Johannes av Skarði, júst soleiðis varð arbeitt, lesa tekstir, orðtaka og skriva seðlar. Sera áhugavert at fáa innlit í hetta fløkta arbeiði. Ásannandi at orðini eru alt, okkara samskifti okkara mentan okkara útsýni okkara innsýni.
Men bókin er sum sagt eisini um hesar báðar menninar, S. Winchester hevur kannað teirra lív bæði í Onglandi og í USA, og tó at tað stendur ROMAN á permuni, er tað sum at lesa ævisøgu. Harra MInor fekk eina sorgarlagnu, sat púra eina í einum kliva og arbeiddi við sínum seðlum og var í brævasambandi við dr- Murray. Vit fáa forsøguna hjá honum og vita, áðrenn dr. Murray veit tað, at hann líðir av svárari sálarsjúku og er innlagdur upp á lívstíð. Men – so segði hann – peran var í ordan, og hansara orðafrágreiðingar eru nakrar av teimum fagrastu í OED.
Bókin “Professoren og galningen” er bæði undirhaldandi og upplýsandi.
Skrivað hevur Bergljót klokkan 14:05
Subscribe to: Post Comments (Atom)


text:
Nógv góð hugskot til satsingsøki komin fram
Granskingarráðið bjóðaði herfyri granskingarstovnum, vinnu og øðrum áhugaðum at koma við hugskotum til, hvørji granskingarøki vit eiga at satsa uppá komandi árini. Áhugin fyri málinum hevur verið rættiliga stórur. Tá freistin var úti í gjár, vóru næstan 40 tilmæli komin. Hugskotini eru serliga komin frá granskingarstovnum, men eisini eru onkur uppskot komin frá vinnufyritøkum.
Vit eru sera fegin um, at tað er komið so nógv og gott tilfar. Tað spennir víða, frá tí, sum vit frammanundan duga væl og eru sterk í, til økir, har mett verður, at vit hava góðar møguleikar at menna nýggja vitan og vinnu.
Granskingarnevndin fer at viðgera innkomna tilfarið á fundi fyrst í komandi viku. Um onkur enn situr við einum hugskoti, sum átti at komið við, ber til at senda okkum tað við telduposti til gransking@gransking.fo
Les áheitanina, sum varð send út 20. oktober 2011.


text:
Í Betri vinir – Fri for Mobberi kuffertinum er ein massasjuætlan til børn.
Í hesu massasjuætlanini geva børn hvørt øðrum massasju við støði í meginregluni, mann happar ikki tann mann nertur við.
Fyrimunurin við massasjuni er at víðka samskifti, meira tolsemi og góðkenning millum børnini, víðari opinleika og hug til at lurta og at siga frá. Harafturat kann massasjan vera við til at ávirka, at ósemja ikki tekur seg upp, men verur gloymd skjótt aftur, og at sambandið millum øll børnini broytist positivt.
Barnabati, Maryfonden og Red Barnet standa fyri verkætlanini.
Ein hjartans tøkk til øll listafólkini ið hava lænt okkum sangtekstir og hjálpt við at umseta søgur og rím. Jensina Olsen, Bjarni Arge, Sonne Smith, Alexandur Kristiansen, Andreas Andreassen, Sharon Weiss, Marita og Jóannes Dalsgaard.
Høvuðsstuðul: Betri
Stuðlar: Mentamálaráðið og Føroya Pedagogfelag


text:
- Tíðindi, mentan og ítróttur
Fráboðanin um sjálvsavgerðarrætt óbroytt til ST
Tak niður
Magni Arge, fólkatingsmaður, var ikki nøgdur við svarið, ið Lars Løkke Rasmussen gav føroyanevndini, tá hann var spurdur um sjálvsavgerðarrættur føroyinganna til at skipa seg sum eitt fullveldi, var fráboðaður ST.
Í eini yvirlýsing til ST, ið danska stjórnin sendi ST í 2006, standa tvær síður um støðu Føroya í samband við rættin hjá Føroyum at skipa seg sum ein sjálvstøðugan stat.
Í seinasta reglubrotið stendur, at Føroyar hava ein ómissandi rætt sjálvsavgerðarrætt og kann fáa loysing, um Føroya fólk velur tað í eini fólkaatkvøðu.
Fráboðanin komin rætta stað
Jóannes Eidesgaard var løgmaður í landsstýrissamgonguni frá 2004-08, ið orðaði føroysku fráboðina, ið skuldi sendast til ST. Sjálvur er hann ikki í iva, at fráboðanin er komin á rætta stað.
Eitt er tað, at Føroyar kunnu velja loysing, men Magni Arge segði í útvarpinum í gjár, at hann hevur heldur ikki fingið svar uppá, um Føroyar sleppa at skipa seg sum ein sjálvstøðugan stat, skuldi tað føroyska fólkið valt at loysa í eini fólkaatkvøðu.
Tí ivast hann í, um danir hava lagt tað fráboðanina við.
Jóannes Eidesgaard er hinvegin ikki í iva, at eisini tað er komið við.
Hoyr innslagið omanfyri.
Sí eisini


text:
26. januar til 2. apríl 2018
Serframsýning á Listasavni Føroya
Listin hjá Sigrun Gunnarsdóttir brýtur frá tí, sum vit kenna í føroyskum høpi, bæði í innihaldi og stíli. Málningarnir siga søgur, sum spretta úr lívi og tonkum hennara. Náttúran er ofta berandi í føroyskari list, men hjá Sigrun er menniskjað í miðdepli. Á ein naivistiskan og surrealistiskan hátt málar Sigrun Gunnarsdóttir sniðfundigar myndir við djúpum innihaldi. Myndirnar avmynda náttúru, familju og átrúnað og viðgera eksistentiellar spurningar.
Stílslagið er figurativt og forteljandi. Sigrun Gunnarsdóttir málar við akrýli á lørift, og hon ger litirnar óblankar og eitt sindur grátónaðar. Bakgrundin er ofta ein stórur, einlittur flati, og umhvarvið av myndevnunum er málað við svørtum linjum. Støddarmunir eru eyðsýndir í myndunum hjá Sigrun Gunnarsdóttir. Hon reingir støddirnar á myndevnunum soleiðis, at ein fuglur kann vera størri enn eini hús, men hann kann eisini vera so lítil, at tað er torført at fáa eyga á hann. Sigrun Gunnarsdóttir greiðir frá, at tankarnir byggja á, at smá ting ikki kunnu vera stór ting fyriuttan, og stór ting kunnu ikki vera smá ting fyriuttan. Tað er sjáldan, at eitt ítøkiligt stað verður lýst í málningunum. Kortini kann eitt serføroyskt eyðkenni hómast í umhvørvinum og fólkunum. Eftir stendur huglagið av Føroyum.
Við einføldum, figurativum myndamáli málar Sigrun Gunnarsdóttir tað, sum liggur henni á hjarta. Sigrun arbeiðir við nøkrum ávísum myndevnum, til dømis bíbliusøgum, ævintýrum, familjukærleika og aldurdómi. Súmbol eru týdningarmikil partur av hesum myndaheimi, og tey eru vorðin eitt sermerki í listini hjá henni.
Listasavnið er opið mánadag til sunnudag, frá kl. 11 til 17. Eisini heiligdagar
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Jens Hákun Leo
20.04.2017 - 17:55
Ítróttur > Ítróttur > Fótbóltur
Adeola Runsewe, nigerianski áleyparin hjá ÍF, sum kom til felagið undan kappingarbyrjan, hevur nú fingið boð um, at hann er vístur av landinum.
Hetta boðar ÍF frá á heimasíðu sínari í dag.
ÍF sigur herundir, at eftir at hava bíðað eftir arbeiðsloyvi síðani 23. februar hevur felagið nú fingið upplýst, at leikarin hevur uppihildið sær ólógliga uttan arbeiðs- og uppihaldsloyvi í Danmark (og í Føroyum) síðan 30. juni 2016, tá ið sáttmálin hjá honum gekk út við Silkeborg IF.
27 ára gamli Adola Runsewe hevur leikt yvir 80 Superliga dystir og hevur umboðað feløg sum FC Midtjylland, Trelleborg, HB Køge og seinast Silkeborg IF.
Í ÍF eru tey, sum vera man, sera hørm um íkomnu støðuna, men sláa tó fast, at tey ikki hava havt varhugan av, at nakað ólógligt er farið fram.
- Adeola Runsewe og agenturin hjá honum hava ikki upplýst hetta fyri felagnum. Tískil hevur ÍF ikki havt varhugan av, at nakað ólógligt er farið fram, og felagið hevur bert bíðað eftir, at loyvið varð klárt, so hann kundi leika fyri ÍF. Av tí at arbeiðs- og uppihaldsloyvi hjá Adeola er útgingið fyri langari tíð síðani, eru hann og familja hansara útvíst av landinum beinanvegin, sigur ÍF hesum viðvíkjandi.
Runsewe skuldi fylla tómrúmið eftir Clayton Soares og Adeshina Lawal, men verður hetta nú av ongum. Nú kann ÍF ikki fáa nýggjan leikara í hópin fyrr enn til summarsteðgin.
- Felagið og agenturin hjá Adeola hava tosað saman um, hvussu málið skal avsluttast, og hetta er nú avgreitt í sátt og semju. Felagið hevur annullerað sáttmálin við Adeola, sigur ÍF, sum at enda leggur aftrat hesum viðvíkjandi, at...
- Hevði felagið havt hesa vitan frá byrjan, so hevði støðan verið ein heilt onnur. Sera harmuligt og øll standa sum taparar í hesum málinum.


text:
Starvsfólk til kantinuna á MEST í Tórshavn
MEST søkir eftir einum starvsfólki at standa fyri kantinuni á MEST í Tórshavn.
Í sambandi við at verandi høvuðskantina verður dagførd og sett í stand, er avgjørt at seta eitt starvsfólk at leiða kantinuna á MEST í Tórshavn.
Um starvið
Talan er um eitt starv á 30-40 tímar um vikuna. Møguleiki er fyri niðursettari arbeiðstíð. Starvið verður sett 15. januar 2018. Ein annar møguleiki er, at tvey starvsfólk møguliga koma at býtast um starvið – og at hesi leggja arbeiðið til rættis sínámillum.
Arbeiðsuppgávurnar
Starvsfólkið í køkinum kemur í høvuðsheitum at standa fyri kantinutilboðnum til starvsfólki á MEST. Tað er at matgera morgunmat og miðmála dagliga.
Sum starvsfólk kemur tú at standa fyri matgerð, innkeypi og reingerð og at tryggja, at køkurin á MEST verður væl skipaður. Reingerð fevnir um kantinu, gongd og vesi. Umleið 120 starvsfólk arbeiða á MEST í Tórshavn.
Starvsfólkið skal mynda kantinuna, leiða og ganga á odda fyri at tryggja trivnað á økinum. Í gerandisdegnum merkir tað, at starvsfólk, sum arbeiða á MEST, fáa góða tænastu frá kantinuni.
Førleikar
Vit hugsa okkum, at rætti umsøkjarin hevur áhugað í at standa fyri eini kantinu. Tú er álítandi og ábyrgdararfull/ur, ert røkin, fyrikomandi og arbeiðsom/samur. Tú hevur áhuga í, at maturin er góður, fjølbroyttur og vælsmakkandi. Starvið krevur, at tú dugir at skipa dagin sjálvstøðugt.
Setanar- og lønarviðurskifti
Setanar- og lønarviðurskifti verða avtalaði okkara millum í mun til starvið.
Umsókn
Skrivlig umsókn og møgulig viðmæli skulu sendast við telduposti til mm@mest.fo ella til P/F MEST, J.C. Svabosgøta 31, Postsmoga 65, 110 Tórshavn. Viðmerkjast skal "umsókn køkurin”
Freist
Umsóknir skulu vera MEST í hendi í seinasta lagi mánadagin 27. november 2017 kl. 12.00.
Nærri upplýsingar fáast við at venda sær til Mouritz Mohr, stjóra á telefon 791130.


text:
Amerikanski skemtarin Weird Al Yankovic er best kendur fyri sínar parodiir, har hann ger spott burturúr kendum sangum, eitt nú hevur hann havt risa hitt við løgum sum “Smells like Nirvana”, “Eat it”, “I’m fat” og “Like a surgeon”. Men Yankovic ger eisini egin løg, og felags fyri hesi er, at tey eru øgiliga klikkaði.
Dagins kalendaragáva verður eitt kykmyndalag, ið Weird Al hevur gjørt til jólini, men honum so vant, so er ein sera skeivur vinkul í lagnum, ið eitur “The Night Santa went crazy”.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forkastiligur atburður frá Bankunum
01.02.2013
Nú endurtekur søgan seg aftur.
Bankarnir royna at skúgva bygdafólkið burtur, og hugsa einans um høvuðstaðin.
Fyrst fór BankNordik úr Vestmanna, og nú boðar Eik Banki frá, at hann fer sama veg. Vestmanna er ikki einasta bygd, har hetta er hent, hetta er galdandi fyri flest allar bygdir.
Einaferð stóðu okkara tingfólk á tingsins røðarapalli og gramdu seg um, hvussu ræðuligt tað er at hava monopol fyritøkur í Føroyum, og hvussu tað skaddi okkara kæra land. Nú kann man veruliga prógva, at tað mest forkastiliga monopolið er duopol, og at hetta er monopolið hjá BankNordik og Eik Banka.
Í Degi & Viku í gjár, 31. januar 2013 segði stjórin, at Eik Banki kundi spara 10 milliónir krónur við at lata tríggjar deildir aftur og spara nøkur fá fólk á hesum støðum, meðan hini starvsfólkini vórðu flutt til høvuðsstaðin at starvast.
Men her haldi eg, at bankarnir svíkja eina skyldu, sum teir hava í samfelagnum, sum teir annars liva av.
Dømi um deildina í Vestmanna:
Bygningurin hevur neyvan nakað lán, so her er eingin útreiðsla, oljan kostar umleið kr 30.000 árliga, streymur kanska kr 18.000, trygging møguliga kr 24.000 og viðlíkahald møguliga kr 50.000. Tað er neyvan sannlíkt, at aðrar útreiðslur av týdningi eru.Við at leggja hesi tøl saman og við at leggja upp fyri øðrum óvæntaðum útreiðslum sær man, at árligu útreiðslurnar fyri at hava deildina í Vestmanna opna hægst eru kr. 150.000. Eg kann upplýsa, at Vestmanna Kommuna rindar árliga Eik Banka kr. 300.000 fyri rentur á okkara lánum.
At Eik skal rationaliserast og rekast so bíliga og væl sum gjørligt skilja og góðtaka vit øll. Men at siga tveimum fólkum úr starvi, og flyta restina til Havnar at gera sama arbeiði sum í dag, gevur onga meining. Hesi fýra fólkini, sum eru eftir, koma at taka sær av kundunum í Vestmanna, og møguliga eisini av fólki í høvuðsstaðnum.
Kundi man ikki havt deildina í Vestmanna opna og øðrum bygdum við, har hesi starvsfólk tóku sær av kundunum á staðnum og samstundis avlastaðu starvsfólkini hjá bankanum í høvuðsstaðnum? Kundu hesi starvsfólkini í Vestmanna ikki verið ráðgevar hjá fólki í høvuðsstaðnum? Eg havi koyrt nógv millum Havn og Vestmanna, og kenni onga fjalda brekku, sum ger, at tað er longur frá høvuðstaðnum til Vestmanna enn øvugt.
Føroya Kommunufelag hevur fund í dag og í morgin, og har eg ætli mær at leggja fram fyri hinum kommununum í samstarvinum, um vit skulu royna aðrar leiðir at fáa fígging og ráðgeving til bankakundar á bygd. Eg veit, at aðrir møguleikar finnast. Um kommunurnar stóðu saman um at finna aðrar alternativar møguleikar, so hevði hetta eisini kunna eydnast.
Man skuldi trúð, at kommunurnar vóru avbera góðir kundar hjá bankunum, og um allar kommunurnar saman søkja aðrar møguleikar enn tað vit hava í dag, so vildi onkur annar fíggingarstovnur verið áhugaður at fingið allar kommunur til kundar.
Higani skal ein seinasta heilsan ljóða til leiðsluna hjá Eik, um at broyta hesa vanæriligu avgerðina móti bygdafólkinum.
Vit eru eisini partur av Føroyum, og krevja somu sømdir sum høvuðstaðurin.
Pauli Petersen, borgarstjóri í Vestmanna
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Kommunuskrivstovan
Kommunuskrivstovan liggur miðskeiðis í bygdini
Kommunuskrivstovan
Mørkin Mikla 3,
FO-210 Sandur
Tlf: 661034
Umsitingarleiðari:
Marnar Højsted
Tlf: 661034
sandur@sandur.fo
fax:361734
Skrivstovan er opin frá 09.00-13.00
Borgarstjóri:
Brandur Sandoy
Tlf: 211930
Brandur@sandur.fo
Flyt higar
Hevur tú hugsað um at flyta higar? Her finnur tú upplýsingar um pendling, barnaansing og annað av týdningi. Eisini nakrar frásagnir frá fólki, sum hava valt Sandoynna og eru glað fyri tað.
Handlar & fyritøkur
Skal tú keypa inn ella eina gávu? Riggar teldan ikki? Treingja húsini ella bilurin til eina kerliga hond? Nógvar tænastur finnast á Sandoynni.
Ferðast í Sandoynni
Nógv hava funnið útav, at Sandoyggin er ein perla at halda frí í, og koma aftur ferð eftir ferð. Finn íblástur her.
Kommunal kunning
Her kann tú síggja ymiska kunning frá Sands kommunustýrið
Kunning
Hugsunardagur í Skopunar Kirkju
Í samband við, at Lord Baden Powell, upphavsmaður til skótarørsluna kring heimin, og kona hansara Olave høvdu havt føðingardag tann 22. februar, skipa
Fíggjarætlanin hjá Skopunar Kommunu samtykt
Fíggjarætlanin fyri 2018 hjá Skopunar Kommunu varð endaliga samtykt á stýrisfundi, tann 28. nov 2017. 1. Skattaprosentið lækkaði eitt
-


text:
Mitsubishi 100 ár
Tað er í ár liðin 100 ár síðan Mitsubishi sendi sín fyrsta bil á gøtuna. Talan var um Model A, sum eisini var fyrsti bilurin sum bleiv hópframleiddur í Japan.
Við fýra hurðum og pláss fyri sjey persónum, kundi hesin bakhjólstrekti bilurin koyra upp til 97 km/t. Bilurin var ein sokallaður luksusbilur, sum var ætlaður tí sonevndu japansku elituni.
Fyrsti Model A varð framleiddur í 1917 og fram til 1921 vóru 22 av hesum bilinum framleiddir.
Bilframleiðslan hjá Mitsubishi er ment nógv síðan 1917 og Mitsubishi telist í dag millum fremstu bilframleiðarir í heiminum.
Umframt ASX - sum varð mest seldi bilur í Føroyum í 2016 - framleiður Mitsubishi í dag modellini SpaceStar, Outlander, Pajero og L200 til okkara marknað.
2017 verður óiva eitt spennandi ár hjá Mitsibishi, sum longu í mars fer at sýna fram ein spildur nýggjan SUV á bilmessuni Geneve Motorshow.
Nýggjastu tíðindi
- Brúktbilaútsøla 26. januar 2017
- Lærling til skrivstovuna 26. januar 2017
- Tórur útlærdur 26. januar 2017
- Dekk- & Plátuverkstaður 26. januar 2017
- WAAG Leigubilar í Miðvági 26. januar 2017
- Gekkabilurin 26. januar 2017
- Hjørtur útlærdur 26. januar 2017
- Gekkabilurin 26. januar 2017
- Lærlingur til goymsluna 26. januar 2017
- WAAG stuðlar Rescue Lív 26. januar 2017
- WAAG í vágunum 26. januar 2017
- Órógv á skipanini 26. januar 2017
- Mitsubishi 100 ár 26. januar 2017
- Gekkabilurin handaður 26. januar 2017
- ASX mest seldi bilur í 2016 26. januar 2017
- Stongt millum jól og nýggjár 26. januar 2017
- Nýggja heimasíðu 26. januar 2017
- Marco Polo aftur á goymslu 26. januar 2017
- Nýtt frá Citroën 26. januar 2017
- Space Star dagførdur 26. januar 2017


text:
Jógvan hevur av einslistum inrættað sær kamarið á Oyrasundi og eg koyri heim aftur við flytibilinum. Innan sorgblíðu heimferðina, skal eg møta einum floksfelaga frá Stenhus Kostskole í Holbæk 1976-77, Tilde Brus Michaelsen.
Vit hava ikki sæðst øll hesi árini, men umvegis framsýningina hjá Peter Carlsen í Steinprenti I Only Paint What I Feel avtalaðu vit at møtast, næstu ferð eg var í Keypmannahavn. Orsøkin var at Tilde er gift Niels Schoubye, ið eins og Peter Carlsen, bæði eru úr sama tætta grannalagi niðast í Ahlgade í Holbæk. Hann, Tróndur Patursson og Peter Stuhr hava gjørt fleiri listaverk til kendu matstovuna A Hereford Beefstouw og bryggjaríið Apollo, beint við Tivoli. Her hevur Niels arbeitt síðani matstovan lat upp í 1975. Síðani 1992, tvey ár eftir at Apollo lat upp, hevur Niels verið matstovuleiðari.
Í fimm hugnaligum stovum, hvør við sínum listarliga frábrigdi, er rúm fyri 220 gestum. Við inngogndina hevur Peter Carlsen gjørt ein glasvegg, ið lýsir danska summarlandslagið. Mitt á bønum síggjast tvey sprøklut neyt, ikki sørt átøk búmerkinum hjá matstovuni. Fremst fyri hurðini er ein andlitsmynd av Peturi sjálvum.
- Hetta er nærmasta vit koma Lenin í Keypmannahavn, sigur Niels og fortelur um hondslidnu ketlarnar í kjallaranum. - Apollo er fyrsta danska mikrobryggjarí og ketlarnir eru gjørdir í Eysturtýsklandi, beint fyri at múrurin fall. Samstundis keyptu vit, í samráð við Tivolistjóran Niels-Jørgen Kaiser, eina stóra Lenin-standmynd, sum skuldi liggja á krossaðum beinum framman fyri matstovuni. Men næsti Tivolistjóri vildi ikki hoyra um hetta. Tí fór standmyndin til høvuðssætið í Herning. Men ein ábending um hugskotið sæst í innasta rúminum, sigur Niels og peikar upp í loft, har myndafrisan hjá Peter Stuhr hongur. Tað hevði nú verið praktfult at sæð Lenin á liðini við Tivoli.
Annika Waag úr Klaksvík er ein av mongu ølsmakkarunum, sum eru teknaðir og settir á veggin í Apollo bryggjarínum, sum er gamalt bumbuskýli.


text:
Fíggjarætlanin fyri 2018 hjá Vágs kommunu
Vágs Býráð samtykti á býráðsfundinum mánakvøldið 27. nov. 2017 fíggjarætlanina fyri 2018. Vágs kommuna hevur seinastu árini lækkað skattaprosentið við 1,30 prosentstigi, úr 23,25% niður í 21,95%, sum eisini verður kommunuskattaprosentið komandi ár. Les meira »
VB greiðan sigur á Stjørnuni
VB tók seinnapartin ímóti Stjørnuni í Vágs Høll. Dysturin endaði við einum greiðum 29-19 sigri til VB. VB var á odda allan dystin og hálvleiksstøðan var 14-9 til VB. Málskjúttar hjá VB vóru: Agnes Fallesen Les meira »
Eirikur gjørt avtalu fyri 2018
Eirikur Magnusarson Ellendersen og “Suðringar” (TB/FCS/Royn) hava gjørt avtalu fyri kappingarárið 2018. Hetta verður boða frá í kvøld Myndina eigur Bjartur Vest (function(d, s, id) { var js, fjs = d.getElementsByTagName(s)[0]; if (d.getElementById(id)) Les meira »
Nýggjur handil á Tvøroyri
Mangt & Hvat letur í dag upp handil í hølunum har Karl Jespersen var áður, á Tvørávegi 29. Tað verður við sama stóra úrvalinum sum í Vági, so sum búnýti, jólapynt, leikur og Les meira »
Frá Vágs Kommunu: Skattalistin fyri 2016
Skattalistin fyri 2016 liggur alment frammi á býráðsskrivstovuni frá mánadegnum 27. november til og við
Landsseyðasýningin 2017
Missiónsvika í Meinigheitshúsinum í Vági
Góðanátt søga í Vágs kirkju
Í annaðkvøld, 23.nov.kl. 18.30 verður “Góda nátt søgur” í kirkjuni. Børnini eru vælkomin at hava bamsuna,
Nýggjur handil á Tvøroyri
Minnisguðstænasta fyri øll, sum hava mist børn
Leið 700 koyrir ikki fyri veður
SSL: Fyri veður koyrir leið 700 ikki fyribils. Lýst verður á heimasíðuni og við sms boðum
Starv sum ergoterapeutur til Heimatænatuna hjá VEKS
Vit sóknast eftir einum ágrýtnum, jaligum og hugskotsríkum ergoterapeuti til Heimatænastuna í VEKS. Starvsbrøkur er 0,8
Størv í Heimatænastuni í VEKS
Heilsuhjálpari í starvsbrøki 0,6 Arbeitt verður í skiftandi vaktum gerandisdagar og annað hvørt vikuskifti á Heiminum
Suðuroyar Sparikassi nøgdur eftir regluliga vitjan av Fíggjareftirlitinum
Á regluligum eftirliti í juni í ár kannaði Fíggjareftirlitið øll høvuðsøkini hjá Suðuroyar Sparikassa. Suðuroyar Sparikassi
Nýggjur borgari á Tvøroyri?
Komandi ónskvøld, 22. November, kl. 19:00, verður Seglloftið karmur um forvitnisligt tiltak. Hetta kvøld er
VB enn ein stórsigur á Stíf
Aftankvirra í Hvalbiar kirkju ónskvøldið
VB fimta útidystin á rað
Bussurin tikin upp og landsvegurin opin aftur
Landsvegurin niðan við Hov stongdur
Toppskjúttin heldur áfram
Búi Egilsson, sum í 2017 var toppskjútti hjá Suðuroyingum, hevur undirskrivað sáttmála fyri komandi kappingarár.
Hans Skálagarð framsýning í Pakkhús 5 á Tvøroyri
Leygardagin heldur forvitnisliga framsýningin av málning av kenda listamanninum Hans Skálagarð fram í Pakkhús 5


text:
Navn: Chanel
Skrásetingar nr.: FR07104
Folağ: 22. august 2007
Kyn: Ryssa
Litur: Brún viğ stjørnuhár og ál
- Hevur litgenini Ee A- toto
Stongmát: 115cm mars 2011
Sinnalag: Rólig og góğ av sær, verğur brúkt til børn at ríğa á.
Eigari: Martin Á Fløghamari - Oyndarfjørğur
Fortíğ: Chanel æt upprunaliga Gina. Hon varğ folağ í Sandavági hjá Jóanis Nielsen. 15. juli 2008 varğ hon seld til Anni Jacobsen í Skopun. Hon broytti navniğ hjá henni til Chanel. Váriğ 2015 bleiv hon seld til núverandi eigaran.
Avkom:
Skessa - FR14106
? - FR15101
Ósk - FR16108


text:
Í samband við lendisrenningina í Hoydølum seinasta leygardag keypti eg mær nýggjar kappingarskógvar frá Runnivers. Eg havi annars runnið í einum DS Racer frá Asics, sum nú trongdu til at vera skiftir út.
Hesar eg nú havi keypt mær eru einar sokallaðar trail skógvar, av merkinum Salomon, sum ellers eru best kendir fyri at gera skíðútgerð. Skógvarnir hava grovan botn, og eru tí sera væl egnaðir til lendisrenning, men rigga eisini fínt til asfalt. So eg komi nokk at brúka teir til vanligar kappingar eisini. Skógvurin vigar bert 216 gr. ein super lættur skógvur.
Tá ið eg fyrstu ferð fór í teir føldist teir nokkso treingir. Teir hava eitt serligt lissusystem, og skal man vera eitt sindur varðin við at stramma ov nógv. Eg gekk í teimum eitt sindur, og royndi tær eisini av á bandinum hjá mær.
Líkindini vóru ikki av teimum bestu leygardagin, so skógvurin var settur uppá prøva beinanvegin. Tað regnaði tá ið kappingin var sett í gongd og bøurin á fløtuni í Hoydølum var sera hálur. Tað hevur jú regna uttan íhald nú í vikur, so ei undur í. Men skógvurin beit seg serliga fastan í lendi og eg merkti einki til at glíða á túrinum.
Næsta kapping verður á Fossánesi um smáar 2 vikur og er tað ein kapping, sum fyri ein part eisini fyrigongur seg í bønum. Tá sleppa skógvarnir aftur at royna seg.


text:
Tá tú keypir bilstól
Tað er týdningarmikið, at bilstólurin hóskar til einstaka barnið og júst tín bil. Tí verður mælt til at hava bæði barnið og bilin við, tá tú skalt keypa nýggjan bilstól. Roynið ymsar bilstólar fyri at finna tann, sum hóskar best.
Krøv til bilstólin
- Barnið skal sita væl
- Vektin hjá barninum skal hóska til bilstólin
- Trygdarbeltið í stólinum skal sita rætt
- Høvdið á barninum má ikki koma upp um kantin á stólinum
Góðkenning
Ein bilstólur skal vera góðkendur við ECE 44-03, ECE 44-04 ella við i-Size. Fastmonteraðir bilstólar hava góðkenningina ECE 44-05.
Keyp bilstól har, tú fært ráðgeving
Ferðslutrygd mælir til at keypa bilstól har, tú fært góða ráðgeving. Less til merkis, at bíligastu bilstólarnir ofta ikki veita eins góða verju sum teir dýraru. Tað kemst av, at teir vanliga ikki eru kannaðir fyri trygd í síðusamanstoyti. Talan er ikki um lógarkrav, men kann vera skilagott at hava í huga, tá tú velur ein bilstól.
Vraka bilstól, sum hevur fingið harðan stoyt
Hevur bilstólurin verið fyri hørðum stoyti ella partur í ferðsluvanlukku, verður mælt til at vraka bilstólin. Eisini hóast hann sær heilur út. Tann løsturin, sum bilstólurin hevur fingið, kann hava við sær at hann er viknaður og tískil ikki riggar eftir vild eina aðra ferð. Tað er ikki vist, at tryggingarfelagið vil endurgjalda, men Ferðslutrygd mælir til, at hann verður skiftur út kortini.


text:
Venjingar á súkklu
Alt ov fáar súkklubreytir eru í Føroyum. Tí er umráðandi, at fólk á súkklu eru ógvuliga gáin. Skulu børn súkkla, krevur tað, at foreldur fyrst læra tey at súkkla í ferðsluni.
Venjing saman við vaksnum er fortreyt
Ráðið fyri Ferðslutrygd mælir til, at barnið súkklar saman við vaksnum í ferðsluni, til tað er eini 10-12 ára gamalt. Ójavnt er, hvussu búgvin børn eru, og hvussu ferðslan í nærumhvørvinum er. Foreldur skyna sjálv á, nær barnið klárar at súkkla einsamalt.
At súkkla millum bilar krevur sjálvandi nógv meira av barninum enn at súkkla, har eingin ferðsla er. Barnið skal duga at hava eyguni við nógvum ymsum viðurskiftum í senn, samstundis sum tað skal halda javnvágini.


text:
Katrin Ottarsdóttir, omanfyri, fekk 100.000 krónur frá Mentamálaráðnum so hon kann gera spælifilin Ludo lidnan. Tað boðar Mentamálaráðið frá í dag, nú tað á fyrsta sinni nakrantíð eru settir pengar av á fíggjarlógini til film. Ráðið hevur stuðlað níggju filmsverkætlanum. Bjørn Kalsø, landsstýrismaður í mentamálum, er fegin um, at tað við hesum er brotið upp úr nýggjum á kreativa mentanarøkinum, og at serstaka játtanin til film nú kann vera við til at menna filmsøkið. - Við stuðlinum verður møguligt at fremja fleiri filmsverkætlanir, sum vit vónandi fara at síggja góð úrslit av, sigur Bjørn Kalsø. Stuðulin verður latin til hugskotsmenning, framleiðslu, útbreiðslu og liðugtgerð, sum alt eru týðandi tættir, tá filmar verða gjørdir, sigur Mentamálaráðið, sum upplýsir at tað vóru tilsamans 22 umsóknir, og av hesum fingu níggju stuðul, sum tilsamans er 485.000 kr. Stuðulin er latin til stuttfilm, heimildarfilm, teknifilm og spælifilm. Verkætlanirnar, sum hava fingið stuðul, eru hesar:
Blue Bird Film, liðugtgerð av spælifilminum Ludo, 100.000,00
Anton Petersen, spælifilmur Stain, 85.000,00
Lítla Dímun, dokumentarfilmur um lítlu Dímun, 50.000,00
Einar Larsen, Kolasøgan 1750 til 2000, 50.000,00
Torfinnur Jákupsson, krimi sjónvarpsfilmur Trom, 50.000,00
Green Animation Studios, filmur um Kópakonuna, 50.000,00
Ingun í Skrivarastovu, Summarnátt og Vetrarmorgun, útbreiðsla, 45.000,00
Sakaris Stórá, at menna leikrit til spælifilm, 40.000,00
Sámal Jákup Jakobsen, filmurin Eld, men ikki eldri, 15.000,00


text:
BÁTUR OG TRYGD
BÁTUR OG TRYGD
Grein 1:
Øll bátanøvn skulu góðkennast av RSF.
Grein 2:
Øll bátanøvn skulu fráboðast og góðkennast av RSF, áðrenn nýggjur bátur verður
uppmáldur.
Luttakandi bátur skulu hava loyvisbræv frá RSF, tað vil siga, at bátarnir skulu vera
lógliga uppmáldir av RSF. um tollar, tiljur og fótalunnar og annað, sum skal til fyri at
rógvast kann við bátinum, ikki eru í batinum tá báturin verður uppmáldur, skal RSF
sýna bátin áðrenn loyvisbrævið verður útflýggja avarandi felagi. Avvarandi felag
rindar kr. 300,00 fyri loyvisbrævið, lýkur báturin ikki hesi krøv kan báturin ikki nýtast
til kappróður.
Grein 3:
Tað er ikki loyvt bátum at hava lýsingar á bátunum í FM-róðri.
Grein 4:
Tað er ikki loyvt at broyta nakað við bátinum frá upprunastandi uttan við loyvi frá
RSF.
Grein 5:
Øll mát á bátinum verða máld út frá donskum / norkur tummun, ein danskur / norkur
tummi er 26,15 mm
Grein 6:
Báta mát.
Mát á 10-mannafarið
Àsett bátamál:
1 Longd:
1a millum stavna, oman fyri enniknæ – ikki yvir +/- 1 tm13 alin10 tm
1b millum reisingina, 12 tummar oman kjøl – ikki yvir12 alin 4 tm
1c full kjalarlongd – ikki yvir 9 alin 9 tm
2 Sjey føtur framman fyri hálva longd:
2a breidd millum rima um yvirtrom – ikki yvir 2 alin14tm
2b breidd, 7 tummar oman fláborð við kjalaborðssúðu – ikki undir 1 alin11tm
2c dýbd av yvirtrom á rim niður á fláborð við kjalarborðsúðu – ikki undir 1 alin 2 tm
3 À hálvari longd:
3a breidd millum rima um yvirtrom – ikki yvir 3 alin 3 tm
3b breidd, 7 tummar oman fláborð við kjalarborðssúðu – ikki undir 2 alin 1 tm
3c dýbd av yvirtrom á rim niður á fláborð við kjalarborðsúðu – ikki undir 0 alin21 tm
3d dýbd á sogu frá kjalborið við kjøl – ikki undir 0 alin 2 tm
4 Sjey føtur aftan fyri hálva longd:
4a breidd millum rima um yvirtrom – ikki yvir 2 alin16 tm
4b breidd, 7 tummar oman fláborð við kjalaborðssúðu – ikki undir 1 alin12 tm
4c dýbd av yvirtrom á rim niður á fláborð við kjalarborðsúðu – ikki undir 1 alin 0 tm
5 Bakrong:
5a frá stavni oman enniknæ til fremst á rong, miðskeiðis – ikki yvir 1 alin 9 tm
6 Bekkir:
6a bekkir skulu vera 7 tm +/- 1 tm, bekkirnir skulu vera javnt breiðir 0 alin 6 tm
Mát á 8-mannafarið
Àsett bátamál:
1 Longd:
1a millum stavna, oman fyri enniknæ – ikki yvir +/- 1 tm12 alin 8 tm
1b millum reisingina, 10 tummar oman kjøl – ikki yvir11 alin 0 tm
1c full kjalarlongd – ikki yvir 8 alin 6 tm
2 Seks føtur framman fyri hálva longd:
2a breidd millum rima um yvirtrom – ikki yvir 2 alin12 tm
2b breidd, 6 tummar oman fláborð við kjalaborðssúðu – ikki undir 1 alin 6 tm
2c dýbd av yvirtrom á rim niður á fláborð við kjalarborðsúðu – ikki undir 1 alin 0 tm
3 À hálvari longd:
3a breidd millum rima um yvirtrom – ikki yvir 3 alin 0 tm
3b breidd, 6 tummar oman fláborð við kjalarborðssúðu – ikki undir 1 alin22 tm
3c dýbd av yvirtrom á rim niður á fláborð við kjalarborðsúðu – ikki undir 0 alin20 tm
3d dýbd á sogu frá kjalborið við kjøl – ikki undir 0 alin 2 tm
4 Seks føtur aftan fyri hálva longd:
4a breidd millum rima um yvirtrom – ikki yvir 2 alin14 tm
4b breidd, 6 tummar oman fláborð við kjalaborðssúðu – ikki undir 1 alin 9 tm
4c dýbd av yvirtrom á rim niður á fláborð við kjalarborðsúðu – ikki undir 0 alin22 tm
5 Bakrong:
5a frá stavni oman enniknæ til fremst á rong, miðskeiðis – ikki yvir 1 alin 9 tm
6 Bekkir:
6a bekkir skulu vera 7 tm +/- 1 tm, bekkirnir skulu vera javnt breiðir 0 alin 6 tm
Mát á 6-mannafarið
Àsett bátamál:
1 Longd:
1a millum stavna, oman fyri enniknæ – ikki yvir +/- 1 tm11 alin10 tm
1b millum reisingina, 10 tummar oman kjøl – ikki yvir10 alin 5 tm
1c full kjalarlongd – ikki yvir 7 alin12 tm
2 Fýra og ein hálvan fót framman fyri hálva longd:
2a breidd millum rima um yvirtrom – ikki yvir 2 alin 11 tm
2b breidd, 5 tummar oman fláborð við kjalaborðssúðu – ikki undir 1 alin 5½ tm
2c dýbd av yvirtrom á rim niður á fláborð við kjalarborðsúðu – ikki undir 0 alin 21¼
tm
3 À hálvari longd:
3a breidd millum rima um yvirtrom – ikki yvir 2 alin19 ½ tm
3b breidd, 5 tummar oman fláborð við kjalarborðssúðu – ikki undir 1 alin18 tm
3c dýbd av yvirtrom á rim niður á fláborð við kjalarborðsúðu – ikki undir 0 alin19 tm
3d dýbd á sogu frá kjalborið við kjøl – ikki undir 0 alin 2 tm
4 Fýra og ein hálvan fót aftan fyri hálva longd:
4a breidd millum rima um yvirtrom – ikki yvir 2 alin 12½ tm
4b breidd, 5 tummar oman fláborð við kjalaborðssúðu – ikki undir 1 alin 8 tm
4c dýbd av yvirtrom á rim niður á fláborð við kjalarborðsúðu – ikki undir 0 alin21 tm
5 Bakrong:
5a frá stavni oman enniknæ til fremst á rong, miðskeiðis – ikki yvir 1 alin 7 tm
6 Bekkir:
6a bekkir skulu vera 7 tm +/- 1 tm, bekkirnir skulu vera javnt breiðir 0 alin 6 tm
Mát á 5-mannafarið
Àsett bátamál:
1 Longd:
1a millum stavna, oman fyri enniknæ – ikki yvir +/- 1 tm10 alin12 tm
1b millum reisingina, 10 tummar oman kjøl – ikki yvir 9 alin14 tm
1c full kjalarlongd – ikki yvir 7 alin 5 tm
2 Fýra og ein hálvan fót framman fyri hálva longd:
2a breidd millum rima um yvirtrom – ikki yvir 2 alin 8 tm
2b breidd, 5 tummar oman fláborð við kjalaborðssúðu – ikki undir 1 alin 2 tm
2c dýbd av yvirtrom á rim niður á fláborð við kjalarborðsúðu – ikki undir 0 alin 21 tm
3 À hálvari longd:
3a breidd millum rima um yvirtrom – ikki yvir 2 alin15 tm
3b breidd, 5 tummar oman fláborð við kjalarborðssúðu – ikki undir 1 alin15 tm
3c dýbd av yvirtrom á rim niður á fláborð við kjalarborðsúðu – ikki undir 0 alin18 tm
3d dýbd á sogu frá kjalborið við kjøl – ikki undir 0 alin 2 tm
4 Fýra og ein hálvan fót aftan fyri hálva longd:
4a breidd millum rima um yvirtrom – ikki yvir 2 alin 9 tm
4b breidd, 5 tummar oman fláborð við kjalaborðssúðu – ikki undir 1 alin 5½ tm
4c dýbd av yvirtrom á rim niður á fláborð við kjalarborðsúðu – ikki undir 0 alin 18 tm
5 Bakrong:
5a frá stavni oman enniknæ til fremst á rong, miðskeiðis – ikki yvir 1 alin 6 tm
6 Bekkir:
6a bekkir skulu vera 7 tm +/- 1 tm, bekkirnir skulu vera javnt breiðir 0 alin 6 tm
Grein 7:
1. Ein fótalunni skal vera gjørdur av einum planka av reinum træð, ið tí er ikki loyvt
at brúka krydsfiner, spønplátur og tílíkt tilfar.
2. Fótalunnin skal vera festur í listan úti í borðinum og snælduna.
3. Fótalunnin skal í mesta vera fýra tummar høgur.
4. Fótalunnin skal í minsta lagi vera i tveir tummar tjúkkur.
5. Loyvt er at leggja oman á fótalunnan, so man røkkur niður á við føtrunum. (t.d.
um ymiskar manningar rógva við sama báti)
6. Fótalunnin skal vera í minsta lagi 1 tumma niður frá bekkinum.
7. Fótalunnin til lærmenninar á átta og tíggjumannafari, ovari fótalunni skal vera
sum ein vanligur bekkur í hædd, niðari fótalunni skal lúka somu treytir sum í
grein 6
8. Róðursmaðurin kann nýta ein fótalunna. hann skal lúka somu treytir ið í grein 3
og 4.
Grein 8:
Vísast skal til: Kunngerð Nr. 66 frá 12. juni 2008 um bjargingarútgerð á
kappróðrarbátum.
Tá lagt verður frá landi undir venjing, skal øll manningin á kappróðrarbáti vera í
einum av Skipaeftirlitinum góðkendum bjargingar-vesti. Felagið, ið báturin rør fyri,
skal ansa eftir, at manning, sum ikki er fylt 15 ár, nýtir bjargingarvest.
Grein 9:
Vísast skal til: Kunngerð Nr. 66 frá 12. juni 2008 um bjargingarútgerð á
kappróðrarbátum.
Kappróðrarbátur skal hava hesa útgerð umborð undir venjing:
1) kumpass,
2) pøs ella eyskar at oysa við,
3) radarreflektor, sum er festur á stong, ið røkkur minst ein metur yvir stavnarnar
4) floytu ella blásilúður.
Grein 10:
Vísast skal til: Kunngerð Nr. 66 frá 12. juni 2008 um bjargingarútgerð á
kappróðrarbátum.
Undir kappróðri er ikki neyðugt, at manningin er í bjargingarvestum, men skulu
vestarnir
vera í bátinum. Høvuðsdómararnir á kappróðrarøkinum kunnu tó áleggja manningini
at vera í
vestinum undir róðrinum, um hetta verður mett neyðugt.
Grein 11:
Vísast skal til: Kunngerð Nr. 66 frá 12. juni 2008 um bjargingarútgerð á
kappróðrarbátum.
Undir kapróðri skal kappróðrarbátur hava hesa útgerð umborð.
1) bátshaka.
2) pøs ella eyskar.
3) bjargingarvestar.
4) kumpass.
Grein 12:
Útgerð til ferðamáting er loyvd, men skal hendan góðkennast av RSF við skrivligari
umsøkn til hvønn einstakan bát.


text:
- Eg má siga, at avgerðin hjá Mentamálaráðnum kom óvart á meg. Eg hevði ikki vænta, at Liljan Weihe fór at fáa viðhald, tað má eg siga. Men nú má eg lesa frágreiðingina fyrst, áðrenn eg kann siga meira um, hvat nú hendir.
Soleiðis sigur Johnny í Grótinum, stjóri fyri Kringvarp Føroya, sum beint fyri middag fekk handað avgerðina hjá Mentamálaráðnum viðvíkjandi kæruni hjá Liljuni Weihe, tíðindaleiðara, sum stjórin setti úr starvi, millum annað fyri at hava skatt trúvirðið hjá stovninum.
Les eisini: Mentamálaráðið ógildar uppsøgnini av Liljuni Weihe
- Eg má fyrst fáa høvi til at lesa frágreiðingina hjá ráðnum, sum er 50 síður, áðrenn eg kann siga nakað um, hvat nú hendir, sigur kringvarpsstjórin.
Enn hevur hann einans staðfest, at Mentamálaráðið gevur honum rætt í, at Liljan Weihe ikki hevur agerað rætt sum tíðindaleiðari og hevur sett trúðvirði stovnsins í váða, men at avgerðin um at siga hana úr starvi ikki var í tráð við sokallaða proportionalsprinsippið.
At avgerðin ikki er í tráð við proportionalsprinsippið merkir, at tíðindastjórin átti at fingið eina ávaring, átalu ella kanska verið flutt í annað starv heldur enn at koyra hana.
Síðan Liljan Weihe varð send heim 30. november í fjør, hevur Heini Gaard røkt starvið sum tíðindaleiðari.
Kringvarpsstýrið er ikki kallað saman í samband við avgerðina. Talan er um starvsfólkamál, og tað er ikki málsøki hjá kringvarpsstýrinum.


text:
Føroya Ráfiskakeyparafelag ynskir hervið at neyvlýsa svar, ið Jacob Vestergaard gav Kára P. Højgaard í skrivligum fyrispurningi um m.a. útlendska arbeiðsmegi í føroysku flakavinnuni.
Á tingfundi hósdagin í farnu viku svaraði Jacob Vestergaard, landsstýrismaður, einum skrivligum fyrispurningi frá Kára P. Højgaard, tingmanni, ið m.a. spurdi um, hvussu stórt talið er á útlendingum, ið starvast í fiskivinnuni á landi.
Í skrivliga svari sínum upplýsti landsstýrismaðurin, at Ráfiskakeyparafelagið metti leysliga, at talið av útlendingum er um 20% av samlaðu arbeiðsmegini í fiskaarbeiði á landi.
Hetta svar varð m.a. endurgivið í einari grein á Portalinum fríggjadagin, men av tí, at hetta ikki er heilt rætt, ynskir Ráfiskakeyparafelagið at lýsa hetta neyvari.
Ráfiskakeyparafelagið fekk herfyri ein stuttan fyrispurning úr Fiskimálaráðnum, ið ynskti at fáa eina leysliga meting í prosentum av, hvussu nógvir útlendingar starvast í flakavinnuni. Upplýst varð tíverri ikki, at metingin skuldi nýtast til at svara einum skrivligum fyrispurningi úr løgtinginum.
Í einari rímuliga skjótari vend fekk Ráfiskakeyparafelagið upplýsingar frá 10 virkjum, ið umboðað størsta partin av flakavinnuni. Við støði í hesum tølum bar til at siga, at umleið 18% av arbeiðsmegini vóru útlendingar, herav umleið 3% norðurlendingar. Gjørt var tó vart við, at hetta var ein grov meting, tí fleiri av útlendingunum vóru meira ella minni fastbúgvandi í Føroyum, og fleiri teirra vóru gift við føroyingum og høvdu búð í Føroyum í fleiri ár. Hetta síðsta kom tó ikki við í skrivliga svarið hjá landsstýrismanninum, og tí er ikki óhugsandi, at hetta kann skapa nakrar misskiljingar, tá tosað verður um útlendska arbeiðsmegi í føroysku flakavinnuni.
Í munnligu framløgu sínari av svarinum gjørdi Jacob Vestergaard tó vart við, at metingin um 20% ikki var røtt, tí Hagstovan hevði, eftir at skrivliga svarið varð orðað, latið neyvari tøl, ið vístu, at um danskir ríkisborgarar ikki vórðu taldir við, var rætta talið smá 10%.
Tíverri kom hetta tó ikki at standa í skrivliga svarinum, ið liggur á heimasíðuni hjá løgtinginum, ella í tí, sum varð endurgivið í greinini á Portalinum fríggjadagin.


text:
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð. Vit minnast okkara samfelag við tey. Hvat tey góvu okkum. Meðan vit hugsa, kunnu vit kenna longsul og sorg. Men vit kunnu eisini kenna gleði, vón og mót. Ella eisini ótta og vónbrot. Alt eftir hvussu hesin undanfarni persónur var mótvegis okkum.
Uttan mun til, hvat minnið okkara er um tey, sum undan okkum fóru, er ein felagsnevnari galdandi: Tey góvu okkum ein arv. Tú hevur kanska arvað onkra ogn, men vit fáa eisini sjálv minnini í arv og virðir, kenslur og lærdómar. Fleiri okkara kunnu í huga okkara enn síggja ávís kær fyri okkum, hóast tey ikki eru okkara millum. Vit kunnu minnast teirra lærdómar og orð. Ja, vit kunnu í okkara gerandisdegi enn taka avgerðir, grundaðar á teirra vegleiðing. Og soleiðis er hesin arvur ein ávirkan á okkara lív. Minnir mynda meg! Okkurt til tað góða og annað til tað illa.
Minnir mynda meg!
Í Orðtøkum Sálomons stendur: “Góður maður leivir barnabørnum arv.” Eg kann so skjótt gerast sjálvsøkin í mínum lívi, at eg gloymi arvin, mínir eftirkomarar fara at hava, tá ið eg ikki longur eri á jørð. Men elski eg mítt medmenniskja, vil eg eisini ofra meg sjálvan, soleiðis at tað fær ein góðan arv.
Jesus greiddi lærusveinunum frá, at tað, teir upplivdu í samtíðini, ikki var nakað nýtt, men ein arvur. Soleiðis segði hann: “Gleðið tykkum og fegnist, tí at mikil er løn tykkara í himlinum; tí at somuleiðis forfylgdu tey profetunum, ið vóru undan tykkum.” Teir arvaðu atsókn, eins og Jesus varð forfylgdur. Men teir fingu eisini lønina, sum er størsti arvurin: Himmalin vegna Jesus. Tað kostaði Jesusi at geva okkum henda arvin. Tað kostaði lærusveinunum at bera henda arv víðari. Tað kostar eisini okkum í dag. Hvussu eg livi í dag avgerð nevniliga, hvussu eg verði mintur í morgin.
Hvussu eg livi í dag avgerð, hvussu eg verði mintur í morgin.
Kennir tú tankan, tá ið tú viðgongur, at okkurt ikki eydnaðist so væl: “Í morgin verður betri!” Vit vilja gerast betri menn, kvinnur, foreldur, vinir. Men tá ið morgindagurin so kemur, miseydnast vit aftur. Hetta er stríðið. Hetta er kostnaðurin. Og okkara eftirkomarar fara at fáa ilt av okkum. Men vit kunnu kortini royna okkara besta at geva okkara kæru tað besta.
Minnir mynda meg! Hvussu myndi eg eftirkomaran? Hvussu brúki eg mínar ognir, mína tíð og orku. Hvønn peikar mítt lív á? Tá ið alt kemur til alt, er Jesus størsti arvurin, eg kann geva víðari!
Ímynda tær, um tínir eftirkomarar fara at liva betri vegna tín levnað í dag. Um børn, barnabørn og onnur minnast við gleði aftur á teg, tá ið tú ikki longur ert á jørð.
So hvat kanst tú gera í dag, fyri at tínir eftirkomarar arva nakað gott, gevandi og lívgandi í morgin? Jesus gav tann størsta arvin. Hóast mín ófullkomileika, kann eg geva hann, sum er fullkomin, víðari.


text:
Royndu at gera bankarán í Vágum
top21-11-2017 - 09:01 - Jóanis Albert Nielsen
Sunnunáttina var brotið inn í bygningin, sum sjálvtøkan hjá Bank Nordik í Sandavági stendur í. Ein rútur var brotin, og har eru tey so farin inn ígjøgnum, fyri síðani at hava roynt at bróta sjálvtøkuna upp.
Av løgreglustøðini verður sagt, at tað sæst tíðuligt at tað er sjálvtøkan fólkini hava ætlað sær í, men tað eydnaðist teimum ikki at fáa hana upp.
Løgreglan var á staðnum í gjár, fyri at tryggað sær tey sporini, ið har vóru, kanningararbeiði heldur áfram í dag.


text:
WHO
Altjóða Heilsustovnurin (heilsustovnurin undir ST) (á enskum World Health Organization, ofta stytt WHO) er ein altjóða felagsskapur, sum hevur til endamáls, at tryggja eina altjóða heilsu. Felagskapurin varð settur á stovn tann 7. apríl 1948. Hann hevur høvuðssæti í Genève, Sveis.
Altjóða felagsskapurin roynir á mangan hátt at betra um lívskorini, serliga í teimum londum, ið eru mest tilafturskomin, t.e menningarlond. Felagskapurnin roynir og hevur til endamáls, m.a. at stríðast móti sjúkum og smittukeldum, og í samstarvi við aðrar undirstovnar, til dømis UNICEF og FAO, at skapa betri reinføri, útvega reint vatn og arbeiða fyri matvørumenning.
Í 1981 verður samkyndleiki alment strikað, sum ein sjúka í Danmark og somuleiðis í Føroyum. WHO tekur somu avgerð í 1992 [1].
Keldur[rætta | rætta wikitekst]
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Bakteria
Ein bakteria er ein einkyknað mikroskopisk lívvera. Bakteriur hoyra til prokaryotar verur og hava sostatt ongan kyknukjarna. Menniskjakroppurin hevur umleið tíggju ferðir fleiri bakteriukyknur enn menniskjakyknur í sær, serliga á húðini og í maga-tarm-kanalini. Tað finnast bæði óhættisligar og sjúkuelvandi (patogenar) bakteriur. Menniskju verða javnan smittað við sjúkuelvandi bakterium, men hetta er tíbetur lætt at viðgera, tí bakteriur kunnu vanliga drepast við antibiotika. Tað er tó vorðið alt meira vanligt, at bakteriur gerast antiobiotika-mótstøðuførar. Hetta kemst ivaleyst av, at menniskjan hevur ovurnýtt antiobiotiskan heilivág.
Innihaldsyvirlit
Skap[rætta | rætta wikitekst]
Bakteriur eru umleið tíggju ferðir minni enn eukaryotar kyknur og eru vanliga 0,5-5 mikrometrar til støddar. Tær kunnu hava ymisk skøp, t.d. rundar (coccus), avlangar (rod), S-formaðar (spirillum), snúraðar (spirochete) og tráðformaðar (filament).
Flokking[rætta | rætta wikitekst]
Bakteriur kunnu bólkast eftir samanseting av kyknuveggi í grampositivar og gramnegativar bakteriur. Tá man viðger bakteriur við Gram-liting gerast grampositivar bakteriur violettar og gramnegativar reyðar.
Nakrar ættir av grampositivum bakterium:
Actinomyces, Bacillus, Clostridium, Corynebacterium, Enterococcus, Lactobacillus, Listeria, Micrococcus, Mycobacterium, Staphylococcus, Streptococcus og Streptomyces.
Nakrar ættir av gramnegativum bakterium:
Enterobacter, Escherichia, Helicobacter, Hemophilus, Klebsiella, Legionella, Neisseria, Proteus, Pseudomonas, Salmonella, Shigella og Vibrio.
Eitur[rætta | rætta wikitekst]
Bakteriur kunnu hava trý ymisk sløg av eitur:
- Exoeitur eru eitrandi proteinir, sum bakterian letur úr sær, meðan hon veksur. Eitrið kann ferðast frá infektiónsstaðnum og gera skaða aðrastaðni í kroppinum. Exoeitur eru ofta kraftmikil sum t.d. eitrini hjá Clostridium tetani (bakterian ið elvir til stívkrampa), Clostridium botulinum (bakterian ið elvir til botulismu) og Corynebacterium diphteriae (bakterian ið elvir til difteritis).
Exoeitur kunnu býtast í tríggjar bólkar: Cytolytisk, AB-eitur og superantigenir.
- Enteroeitur eru exoeitur, sum virka í tunntarminum, har tey elva til, at veska verður úrskild, sum elvir til spýggju og diaré. Nøkur dømi um bakteriur við enteroeitrum eru Salmonella enteriditis, Vibrio cholerae og Escherichia coli.
- Endoeitur eru lipopolysaccharidir í uttara vegginum hjá gramnegativum bakterium og verða leyslatin, tá bakterian doyr (lyserar). Endoeitur eru ikki so kraftmikil sum exoeitur, men elva ofta til fepur, spýggju og diaré. Dømi um bakteriuættir við endoeitur eru Salmonella, Escherichia og Shigella.
Keldur[rætta | rætta wikitekst]
- Michael T. Madigan, John M. Martinko, Brock Biology of Microorganisms, 11th Edition, 2006, Pearson Prentice Hall.


text:
Kappingin um Gullfræið í SALT
Skúlanæmingar kappast í íverksetan í SALT á Tvøroyri
Fríggjadagin 23. februar verður stóra finalan í SkúlaFM, har skúlanæmingar í framhaldsdeildini kring landið fara at kappast um at vinna Gullfræið frá Íverksetarahúsinum. Í ár verður finalan í nýggja mentanarhúsinum á Drelnesi í Suðuroy, SALT.
SkúlaFM er árliga kappingin fyri skúlanæmingar í 9. og 10. flokkum kring landið, har næmingarnir sleppa at royna seg við ítøkiligum vinnuligum verkætlanum. Síðan august hava næmingarnir fingið undirvísing í íverksetan, og hava arbeitt við at finna hugskot til nýggjar vinnur og fyritøkur.
Íverksetarahúsið hevur síðani 2010 skipað fyri íverksetan í fólkaskúlanum í samstarvi við Mentamálaráðið og skúlarnar. Næmingarnir fáa undirvísing ígjøgnum grundleggjandi venjingar, har tey m.a. læra at vera nýskapandi og at menna góð hugskot, sum skapa virði fyri samfelagið.
Undirvísing í íverksetan í skúlaverkinum er eitt av týdningarmestu arbeiðsøkjunum hjá Íverksetarahúsinum. Allar kanningar vísa, at jú fyrr tú byrjar at arbeiða við íverksetan, tess størri gerst møguleikin fyri einari ítøkiligari fyritøku. Eisini fáa næmingarnir persónligar, fakligar og sosialar førleikar, sum tey kunnu brúka seinni í lívinum, bæði sum íverksetarar ella sum leiðarar og starvsfólk.
Í finaluni í SALT sleppa næmingarnir at royna seg sum sjálvstøðug vinnureknandi og fara at leggja sínar virkisætlanir fram fyri einum dómarapaneli, sum velur bestu verkætlanina.
Vinnandi bólkurin fær ein kekk uppá kr. 5.000, sum Betri hevur latið, umframt Gullfræið sum listamaðurin Edward Fuglø hevur sniðgivið.
Sjey skúlar eru í ár við í finaluni sum byrjar fríggjamorgunin 23. februar 2018 klokkan 9.30 í Saltsiloini og heldur fram til á middegi. Á tiltakinum verða eisini tónleikaframførslur frá næmingum. Tiltakið er alment og ókeypis.


text:
Í kvøld fekk eg endiliga tikið meg saman, eg rann 8 km á rennibandinum. Renning úti kom ikki uppá tal. Veðrið hevur leika í í allan dag. Ikki tí, eg sá á facebook at Hans Klakkstein ætlaði sær ein rennitúr í illveðrinum, mon ikki tað var reyp.
Eg merkti tað væl at eg ikki havi runnið serliga nógv í seinastuni, og var tað eisini orsøkin til at eg valdi ikki at luttaka í VK3 kappingini, sum var hildin í Havn í gjár. Hon bleiv tíbetur avgreidd áðrenn illveðrið brast á.
Eg havi í seinastuni ikki duga nóg væl at lagt mær gerandisdagin til rættist soleiðis, at renningin kann verða ein partur av honum eisini. Hetta má eg nú fáa gjørt soleiðis at eg kann koma í form til 1/2 marathon kappingina í Keypmannahavn síðst í mars komandi ár.
Nú má ein ætlan leggjast
Í kvøld fekk eg endiliga tikið meg saman, eg rann 8 km á rennibandinum. Renning úti kom ikki uppá tal. Veðrið hevur leika í í allan dag. Ikki tí, eg sá á facebook at Hans Klakkstein ætlaði sær ein rennitúr í illveðrinum, mon ikki tað var reyp.


text:
Fyrilestrar á Savnsfagnaðinum
Í heystfrítíðini verða fleiri ymiskir spennadi fyrilestar á skránni í samband við Savnsfagnaðin. Evnini í fyrilestrinum spenna frá náttúruvísindi og til samfelag- og mentunarviðurskifti. Afturat fyrilestrunum verður eisini tónleikar at hoyra til tiltøkini.
Fyrilestrarnir verða hesar dagarnar:
11. oktober á Sjósavninum
-
Una Matras greiðir frá um gransking av kúfiski - longst livandi djórið í heiminum
-
Helgi Winther Olsen greiðir frá um undirvatnsmyndatøku og innsavning av smádjórum. Hann vísir eisini myndir.
12. oktober á Listasavninum
-
Malan Marnersdóttir heldur fyrilesturin: Hví varð Listasavnið til?
-
Ole Wich heldur fyrilesturin: Víðkar listin Føroyar?
13. oktober á Náttúrugripasavninum
-
Dorete Bloch hevur fyrilestur um silvurfiskar og steinrenningar
-
Uni Árting heldur fyrilestur um eldgosið í Eyðafjallajøkli.
14. oktober á Fornminnasavninum
-
Erland Viberg Joensen heldur fyrilesturin: Maðurin og báturin. Gripirnir hjá bátasmiðinum Niklas í Koltri. Um savnsarbeiðið: innsavning, skráseting og framsýning.
-
Helgi D. Michelsen: Seinasta nýggja frá fornfrøðini í Koltri


text:
Stuðul til verkætlan at betra um trygd á sjónum
Í næstum verður farið undir verkætlan, sum er ætlað sum amboð til at betra um arbeiðsumstøðurnar og økja trygdina í fiskivinnuni á sjónum.
Granskingarráðið hevur játtað einum samtaki við maninngarfeløgum stuðul til verkætlanina: “Hagtalsviðgerð og greining av vanlukkutølum frá føroysku sjóvinnuni, soleiðis at hesi kunna verða brúkt sum grundtilfar til at betra um trygdina á sjónum”.
Stuðulin, kr. 220.401, er játtaður frá Høvuðsøki 1 hjá Sjúkrakassagrunninum, sum er økið, har til ber at fáa stuðul til upplýsandi og mennandi tiltøk umframt kanningarverkætlanir á heilsuøkinum.
Tað eru Maskinmeistarafelagið, Skipara og Navigatørfelagið og Fiskimannafelagið, sum standa fyri verkætlanini. Annbjørg á Høvdanum sálarfrøðingur er verkætlanarleiðari.
Feløgini siga m.a. um verkætlanina, at fiskivinnan í øldir hevur verið eitt av teimum vandamiklu arbeiðsplássunum. Trygdarátøk og trygdarútgerð hava víst seg at hjálpa, og vanlukkutalið er minkað. Hóast hetta, so er skaðafyribyrging innan fiskivinnuna framvegis ein stór avbjóðing um allan heimin.
Vitan, ið kann verða við til at minka um talið av vanlukkum og byrgja fyri umstøðum, ið eru neiligar fyri heilsuna hjá sjómanninum, eru tí av alstórum týdningi fyri vinnuna, okkara sjófólk og samfelagið.
Í okkara grannalondum hava tey hagtalsviðgjørt allar vanlukkur á sjónum, fyri síðan at kunna nýta hesar upplýsingar til at betra um trygdina og gera málrættaði trygdarátøk.
Í Føroyum hava vit ikki havt skipað hagtøl um vanlukkur á sjónum, hóast alt tilfarið er tøkt hjá vanlukkutryggingarráðnum.
Fyri at fáa hagtøl til vega stuðlaðu manningarfeløgini eini verkætlan til at gjøgnumganga 40 árgangir av vanlukkum á sjónum, ið eru skrásettar hjá vanlukkutryggingarráðnum í tíðarskeiðinum 1972-2012. Tað kom m.a. fram, at í hesum 40 ára tíðarskeiði hava 115 fólk latið lív í sínum arbeiði á sjónum og heili 23% av teimum vanlukkunum, sum vórðu fráboðaðar, viðførdu varandi mein.
Nú er klárt til næsta stig. Feløgini hava søkt og fingið játtað stuðul úr Sjúkrakassagrunninum til at hagtalsviðgera og greina vanlukkutøl frá føroysku sjóvinnuni, soleiðis at trygd á sjónum kann mennast út frá eini skipaðari vitan um okkara egna flota og tær vanlukkur, ið vit hava havt í Føroyum.
Eftir ætlan koma úrslitini frá greiningini av tilfarinum m.a at:
- Vísa á afturvendandi orsøkir fyri vanlukkum
- Vísa á títtleikan av ymiskum vanlukkum innan ymiskar skipabólkar
- Vísa á sermerktar vandastøður innan ávísu skipabólkarnar
Verkætlanin er mett at taka 4 mánaðir við uppgerð av hagtølum, framleiðslu av kunningartilfari og fyriskipan av einum upplýsandi átaki til allar sjómenn og onnur, ið hava áhuga fyri evninum.
Talan verður um ein kunningardag, har úrslitini verða løgd fram, við pallborðsfundi og eini røð av styttri framløgum, har fakfólk í trygdarmenning úr grannalondum okkara koma at greiða frá, hvussu tey hava arbeitt, og hvussu hetta hevur betrað um arbeiðstrygdina í teirra fiskivinnu.
Høvuðsøki 1 er eitt av trimum økjum hjá Sjúkrakassagrunninum. Frá Høvuðsøki 1 ber til at søkja stuðul til upplýsandi og mennandi tiltøk umframt kanningarverkætlanir á heilsuøkinum. Føroysk áhugafeløg, ið umboða fólk, sum bera brek og feløg innan eldraøkið, sjúklingafeløg og fakfeløg, kunnu søkja um stuðul til upplýsandi og mennandi tiltøk, sum kunnu menna heilsuøkið í Føroyum.
Kanningarverkætlanir eru at rokna sum eitt slag av undanverkætlan til gransking ella ein minni granskingarverkætlan. Áhugafeløg kunnu søkja um stuðul til at gera kanningarverkætlanir innan t.d. sosiala heilsu, heilsufremjan, fyribyrging, røkt, viðgerð og endurmenning. Kravið er, at kanningin skal gerast saman við fólki, sum minst hevur eina miðallanga/langa útbúgving (bachelor ella masterstig) og er knýtt at hóskandi fakligum vegleiðara/ábyrgdarhavara.
Les meira um økini í Sjúkrakassagrunninum her
Yvirlitið yvir allar játtanir frá høvuðsøkið 1 eru at síggja her
Mynd: Norðlýsið (c)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Leiðari settur í Látipípuni
Vestmanna Kommuna søkti fyrr í ár í bløðunum og á heimasíðuni eftir nýggjum leiðara til dagstovnin Látipípuna – hetta var triðju ferð, søkt varð, tí at báðar tær fyrru ferðirnar var eingin umsøkjari til starvið!
Hesa triðju ferðina var ein umsøkjari til starvið.
Vestmanna Bygdarráð viðgjørdi málið á fundi 19. juni 2007.
Sum nevnt, var ein umsókn komin inn til starvið, og var hon frá Einu Andreasen, men hon hevði ikki námsfrøðiliga útbúgving og leyk tí ikki treytina í grein 8 í løgtingslóg nr. 67 frá 10. mai 2000 um dagstovnar og dagrøkt um, at ein leiðari fyri dagstovn skal hava slíka útbúgving.
Bygdarráðið samtykti tó einmælt at seta Einu Andreasen í starvið treytað av, at Føroya Pedagogfelag og Almanna-og Heilsumálaráðið góðkendu setanina.
Síðani hava samráðingar verið við Føroya Pedagogfelag og Almanna- og Heilsumálaráðið um loyvi til at seta umsøkjaran í starvið. Eisini hevur samskiftið verið ímillum Føroya Pedagogfelag og fakfelagið hjá umsøkjaranum.
Hesi viðurskifti eru umsíðir fingin í rættlag, og fakfeløgini og Almanna- og Heilsumálaráðið hava givið Vestmanna Kommunu loyvi til at seta Einu Andreasen í starvið sum leiðari í dagstovninum Látipípuni, men at setanin er tíðaravmarkað til eitt ár frá 1. oktober í ár at rokna.
Vestmanna Kommuna ynskir Einu Andreasen vælkomnari í starvið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Tíðindi, mentan og ítróttur
Alivinnan størstu framgongdina
Í landbúnaðinum er vøksturin næstan 14%, meðan afturgongdin í ráevnisvinnuni var næstan 20 prosent. Men hetta eru smáar vinnugreinar, og tá er skjótt hvønn vegin.
Tøl frá Hagstovuni vísa, at í størru vinnugreinunum í landinum er størsta framgongdin í alivinnuni. Í oktober høvdu 1.074 fólk sína høvuðsinntøku í alivinnuni.
Greinin heldur fram niðanfyri
Hetta eru 88 fleiri enn fyri einum ári síðani. Vøksturin er 8,9 prosent. Eisini í kommununum er stórur vøkstur, nú arbeiða 248 fleiri í kommununum ella hjá ríkinum, sammett við oktober 2015.
Ein av orsøkunum til vøksturin í kommununum man vera, at eldraøkið nú verður rikið av kommununum, skrivar Hagstova Føroya á heimasíðuni.
Færri løntakarar í fiskivinnuni
Byggivinnan hevur eisini ein vøkstur upp á yvir 100 løntakarar. Í oktober starvaðust 1.894 fólk í byggivinnuni, tað eru 101 fleiri enn sama tíðarskeið árið fyri. Hetta er 5,6 prosent í vøkstri.
Í fiskivinnuni er ein afturgongd í talinum á løntakarum. 26 færri fingu sína inntøku frá fiskiskapi, 34 færri frá sjóflutningi og 70 færri frá fiskavøruídnaðinum. Afturgongdin er millum 1,7 og 4,7 prosent.
Í heilsu- og almannaverkinum eru stívliga 100 færri fólk til arbeiðis, helst lutvíst av, at eldrarøktin nú eru undir kommununum.


text:
Fyri at fáa eina góða og produktiva fiskivinnu, mugu tvær fyritreytir vera til staðar. Fyri tað fyrsta, má veiðan vera lívfrøðiliga burðardygg. Tað vil siga, at veiðutrýstið má ikki støðugt vera ov høgt (ella ov lágt). Fyri tað næsta, má samlaða arbeiðsmegin og samlaði kapitalurin í vinnuni vera búskaparliga hóskandi í mun til virðið á veiðuni, soleiðis at samlaða avlopið altíð verður sum mest.
(...) Tann næsta fyritreytin krevur, at ein marknaðarbúskapur er til staðar inni í fiskivinnuni, sum tryggjar eina hóskandi frágongd av kapitali og arbeiðsmegi, so hvørt sum tøkniliga menningin ger fiskiveiðuna meira effektiva.
Og so er tað man má spyrja, um Kaj Leo hesur lisið hatta? Og sjálvt um tað er forklárað má man spyrja, um hann skilir, hvat tað merkir? Tí hann tosar bara um MEIRA kapital til fiskivinnuna.
Og Fiskimálaráðið má lesa og læra. Eg veit ikki, hvørjum tey hava skil fyri, um nøkrum, men fiskivinnu er tað so í hvussu er ikki.


text:
Bygningar skulu gerast, innrættast og vera úr tílíkum tilfari, at teir til eina og hvørja tíð geva nøktandi trygd móti eldi, og at eldurin ikki breiðir seg til aðrar bygningar á sama grundøki og til grannabygningar.
Bygningar skulu til eina og hvørja tíð geva fólki, sum eru inni, góða trygd og góðar møguleikar at sleppa til rýmingar, tá eldur er í. Góðar umstøður skulu somuleiðis vera at bjarga fólkum og djórum út, umframt at sløkkja eld.
Er talan um eldhættisligt og vandamikið virksemi, sbrt. § 37 í løgtingslóg um tilbúgving, skal kommunali byggimyndugleikin eftir sína viðgerð av málinum senda eitt eintak til VØRN til endaliga viðgerð.
Brunatøkniliga skjalatilfarið, sum kommunali byggimyndugleikin hevur rætt at krevja í sambandi við umsókn um byggiloyvi, er lýst í kap. 1.3.1.
Viðvíkjandi brunatrygd í vanligari bygging, so sum einbýlishúsum, raðhúsum, frítíðarhúsum umframt alistøðum og ali- og rakstrar-bygningum hjá landbúnaðinum, kann vísast til donsku “Erhvervs- og Byggestyrelsens Eksempelsamling om brandsikring af byggeri”. Tá talan er um meira óvanliga bygging, kann vísast til donsku “Erhvervs- og Byggestyrelsens Information om brandteknisk dimensionering”.
“Eksempelsamling om brandsikring af byggeri” lýsir dømir um serstøk krøv til gerð og innrætting av bygningspørtum, og tryggjar, at brunatrygdarstøðið í bygningsreglugerðini verður gingið á møti.
“Information om brandteknisk dimensionering” lýsir hættir, sum kunnu vísa á, at brunatrygdarstøðið í bygningsreglugerðini verður gingið á møti.
Fyri eldhættisligt og vandamikið virksemi í bygningum kann vísast til § 37 í løgtingslóg um tilbúgving. Við eldhættisligt og vandamikið virksemi skilst goymsla, framleiðsla, viðgerð, handfaring ella nýtsla av spreingikvæmum, eldfimum ella eldførum løgi, ella luftevnum ella øðrum vandaevnum.
Í sambandi við eldhættisligt og vandamikið virksemi í bygningum kann vísast til serfyriskipanina:
Ásetingarnar í byggilógini taka støði í trygdini fyri fólk og djór. Ásetingarnar í bygningsreglugerðini skulu tískil tryggja fólkum at sleppa út og burtur frá bygningum, og at rímilig viðurskifti eru til bjarging av fólkum og djórum. Somuleiðis eru bygningurin og virðini í bygninginum tryggjað, um bygningurin er bygdur eftir brunaásetingunum.
Krøvini til m.a. persónstrygd og átaksmøguleikar hjá sløkkiliðnum eru sera tætt knýtt at vandanum av eldspjaðing og støðufesti í bygninginum, sum somuleiðis er avgerandi fyri virðistryggjanina. Tað kann verða neyðugt við eyka tiltøkum, um serlig atlit skulu takast at virðistryggingini í bygninginum.
So leingi bygningurin stendur, skal brunatrygdin haldast við líka og virka á fullgóðan hátt.
Fyri at halda brunatrygdina, so leingi bygningurin stendur, eigur støðugt eftirlit at verða gjørt av teimum brunatøkniligu innleggingunum og bygningslutunum.
Fyri bygningar sbrt. “Eksempelsamling om brandsikring af byggeri” eru rakstrarreglurnar hjá VØRN galdandi.
Fyri bygningar sbrt. “Information om brandteknisk dimensionering” eigur rakstrar-, eftirlits- og viðlíkahaldsætlan (REV) at verða gjørd.
Fyri bygningar sbrt. brunatøkniligum serfyriskipanum eru serfyriskipanirnar hjá VØRN galdandi, umframt tær donsku ”tekniske forskrifter” og ”bekendtgørelser”, sum lýstar í stk. 1.
Rakstrarreglur v.m. skulu tryggja, at mannagongdir eru fyri, at brunatøkniligar skipanir altíð verða hildnar við líka og eru virknar, so leingi bygningurin er í nýtslu.
Rakstrarreglur skulu m.a. fevna um:


text:
Boða frá vanda
Tú veitst um eitt stað í ferðsluni, sum tú metir vera vandamikið. Hvat eigur tú at gera?
Tað er umráðandi at tú gert vart við teg, um tú metir vanda vera á ferð onkra staðni í ferðsluni. Set teg í samband við teknisku umsitingina hjá kommununi, um staðið er í bygdum øki. Er talan um landsveg, eigur tú at seta teg í samband við Landsverk.
Vilt tú sleppa undan at venda tær til kommununa ella Landsverk, kanst tú venda tær til Ráðið fyri Ferðslutrygd, so kunnu vit hjálpa við áheitanini.


text:
Gakk beint tvørtur um vegin
Her er eitt stuttligt spæl, sum lærir børn, at beina leiðin er stytsta leiðin. Børn skulu læra, at tey altíð eiga at ganga beint tvøtur um vegin.
• Tekna tveir ringar við kriti á vegin á einum tryggum staði. Fjarstøðan millum ringarnar skal vera 4-5 metrar.
• Statt í øðrum ringinum og gakk í beinari linju yvir í hin ringin, meðan tú telur tíni fet.
• Gakk sama túr í sikksakk og tel aftur fetini.
Hvør leið kravdi flest fet? Tosið um, at beina leiðin er stytsta leiðin. Endurtak royndina við at lata barnið ganga millum ringarnar, meðan tit saman telja fetini.
Til gongu við krossveg
Um tit javnan ganga í einum krossvegi, er týdningarmikið at venja at hyggja í allar ættir.
Við ein krossveg er ikki nóg mikið at hyggja til báðar síður – høgru og vinstru. Her eiga tit at hyggja bæði beint fram og aftureftir fyri at kanna, um ein bilur ella annað akfar snarar um hornið.
Best er at venja við ein lítlan krossveg, har tit fáa betri yvirlit, og tú kanst peika í allar tær ættir, sum barnið skal geva sær far um.